Urteurrenak. Abuztua (eu) - Sorapedia\nUrteurrenak. Abuztua (eu)\n1 Irureko jaiak abuztuaren lehenengo egunetan ospatu izan ohi dira. 1977 urtean agertu ziren jai egitarauetan lehen aldiz, eta Ezoziako jaien egitura antzekoa zuten.\nBailaran gero eta jende gutxiago bizi delako edo, poliki-poliki jaiek beherako bidea hartu zuten eta 2003 urtean laga zioten jaiak antolatzeari; baina urte batzuk geroago berriro ekin zioten, egun bakarreko jaiarekin: domekan, meza, trikitilariak eta luntxa.\n1 1599ko abuztuak lehenean, Santa Cruz ermitan dauden San Roke eta San Sebastian irudiak bukatu ziren. Larogeitalau dukat faltatzen ziren ordaintzeko, eta herritar gustien artean banatu zen zorra, Pedro Iraolakoa eskribauak jasotako aktaren arabera: ...herritarren artean laurogeita lau dukatak banatua, Pablo Urrutiakoari ordaintzeko...\nBi urte lehenago Joan Ibañez (Eizagirre baserrikoa) eta Ana Eizagirre Iraolakoa neba-arrebek egindako testamentuek honela diote: Item. San Roke eta San Sebastianen irudien erretaula egiten laguntzeko hamabi erreal eta dukat bi bidaltzen ditugu (hurrenez hurten) eta mezak ordaintzeko...\n1659ko abuztuaren lehen egunetan lau etxe erre ziren Errabalean, eta suak bertako ospitaleari ere eragin zion.\nKalteak konpontzeko tabernan saltzen zen azunbre-ardo bakoitzari lau marabediko zerga jarri zioten.\n1830ko abuztuko lehen egunetan Placencia jenerala Jersey irlatik Londresera joan zen, Torrijosen agintepean jartzera. 1831ko urrian, aldiz, Biarnoko Oloruen zegoen, Canfranc aldera pasatzeko bere gudariekin.\nMatxinada hura gaizki bukatu zen, eta Torrijos jenerala eta bere lagunak Malagako hondartzan fusilatu zituzten. Placencia jeneralaz ez zen gehiago ezer jakin.\n5 1936ko abuztuak 5ean, gerra zela eta (militarren matxinadaren ondorioz herria bizitzen ari den gertaera tristeak...) Udalak bertan behera laga zituen Andramarixak.\n6 1937 urtean, aurreko urtean bezela eta arrazoi berberengatik, Soraluzeko Udal berriak bertan behera laga zituen Andramarixak.\nHonetaz gain Joaquin Olamusu serenoa suhiltzailea ere izendatu zuten, Gayarre zinemaren jabeari zergak jeitsi zizkioten, eta ihes egindako udal langileen soldatak berreskuratu zituzten.\n7 1587 urtean Ana de Mendiola izenekoak, Francisco de Arizagaren alargunak, 30 dukateko zorrak zirela eta, Juan Garcia de Uribarri jaunaren ondasunaren kontra auzia zabaldu zuen.\nJuan Garcia de Uribarri hamazortzi urte lehenago hil zen, 1569 urtean. Arrasatearra jaiotzez, Soraluzen eraiki zuen bizitza: armagilea, merkataria, alkatea, eskribaua... Uribarri dorrea ere eraiki zuen, gerora Erregetxe zaharra bilakatu zena.\n9 2017 urtean Soraluzeko Udala Sologoeneko zentralaren jaun eta jabe bihurtu zen.\nAurretik, zentrala Central Hidroelectrica Sologoen S.A sozietate publikoarena zen, bazkideak EVE (%75) eta Soraluzeko dala zirela (%25).\n13 1725 urtean Josep de Ganuza (semea) Pintorekua izeneko etxea hil zen.\nJosep de Ganuza aitak eman zion izena etxeari, Soraluzera etorri zenean parrokiako erretaula margotzera, eta Santa Ana komentuko pare bat eskultura urreztatzera. Semea ere pintorea izan zen.\nEtxe honetan zuloagatarrak bizi eta lan egin zuten XIX mendean. Josefa Mikaela Maiztegi ere, Babesetxearen sortzailea, etxe honetan jaio eta hil zen.\n14 Izurritea zela eta, 1598 urtean, Logroñoko Udalak Soraluze jarri zuen zerrenda beltzean.\nZerrenda hau Revellin ate ondoan zintzilikatu zuten. Soraluzez gain, Oñati, Bergara, Donostia, Astigarraga, Trasmiera, El Ferrol, Torrejón de Velasco, La Puebla de Montalban, Ascartza, Elorriaga eta Arkaia agertu ziren zerrendan.\n14 1914 urtean arautegia onartu zioten Zintzotasuna, socorros del Círculo Tradicionalista izeneko elkarteari.\nEgoitza Círculo Tradicionalistan bertan zuen, Bolia tabernaren goiko solairuan.\n15 Andramari eguna.\nSasoi batean herriko jai nagusiak ziren, baina abuztuko oporrak sortu zirenetik programa asko arindu da. Gaur egun, bezperan txupinazoa eta iluntzean berbena izaten da. Andramari egunean kalejira, banda kontzertua eta berbena; inoiz herri-kirol erakustaldiak eta suzko erroberak izan dira.\n15 1937 urtean, nazionalek SAPAko Vickers 40/40 kañoia harrapatu zuten Reinosan.\nKañoi hauek oso istorio korapilotsua izan zuten. Bukatu baino lehen Irungo frontera eraman zituzten, baina eragin eskasa zuten eta, Soraluzen tirabirak eta atxilotzeak izan ziren. Errepublikako gudarosteak berekin ekarri zituzten Bizkaia eta Kantabrian zehar, baina azkenean nazionalen esku erori ziren.\n16 San Roke eguna.\nSantana jaien mesedetan, azken urteetan programa asko arindu da: goizetik prozesioa joaten da San Rokeren bila, eta ongi etorria egiten zaio; egunean zehar tortila lehiaketa, dantza lehiaketa... eta iluntzean berbena.\n17 San Roke Txiki eguna.\nZezenzaleen eguna da; zezenak goiz eta arratsaldez izaten dira: sokamuturra eta kalejirak.\n18 1937ko abuztuak 18ko saioan, Udalak Dibortzio legea bertan behera lagatzeko alde agertu zen, modu sutsuan.\nHonetaz gain, Radio Requetérekin harpidetu zen, eta hurrengo irailak 22ko jai egitaraua prestatzen hasi zen.\n18 Aurea Etxaniz Beitia, soraluzetar raketista, 1948 urtean jokatu zuen azken partida profesionall moduan, Las Palmas de Gran Canarian.\nAurretik Sabadell, Logroño, Las Palmas eta Santa Cruz de Tenerifeko frontoietan aritu zen. Erretiratu eta gero, Jose Acostarekin ezkondu eta Caracasera joan ziren bizitzera. 2019 urtean hil zen.\n19 1517 urtean Pedro de Placencia Nafarroako Hastategiko gotorkelua eraikitzeko maisu hargin nagusienetakoa izan zen.\nFernando Katolikoak Nafarroa konkistatu zuenean, harrapatutakoa defendatzeko hainbat gotorleku eraiki zituen, horietako bat Hastategin. Gaur egun Chateau Pignon moduan ezagutzen da, eta ez da gauza handirik geratzen.\n19 1757 urtean herriko alkateak eta Inazio Larreategi barrerazaleak zezenketarako plaza ixten erabiltzen zituzten barreren inbentarioa egin zuten.\nZezenketak plaza zaharrean egiten ziren, eta inbentario honi esker jakin daiteke Soraluzeko herriko plazan jendea begira nondik eta nola egoten zen.\n20 1889 urtean Ramón de Gorosta armagile eta josulagun soraluzetarra Murtzian hil zen.\nAurretik Soraluzen aritu zen armagile, eta gero Orbaizetan eta Madrilen. 1862 urtean Josuren Lagundian sartu zen, eta erizaina aritu hainbat hospitaletan.\nHil eta gero bi biografia idatzi zituzten, horietako bat Ramiro Larrañagak.\n22 1856 urtean Asiako gaitza edo morbo asiático epidemiak ez zuen kalte handirik egin Soraluzen, eta Udalak honako agiria sortu zuen:\n22 1939 urtean Soraluzeko eta Elgoibarreko Udalek bi herrien arteko mugarriak aztertu eta zehaztu zuten.\nSoraluze aldetik 6 lagunek hartu zuten parte: Miguel Larrañaga (alkatea), Carlos Lizarratu (zinegotzia), Domingo Ucin (zinegotzia), Rufino Zabaleta (zinegotzia), Pedro Ygnacio Sologaistua (perito) eta Arturo Oregui (udal idazkaria). Bi txosten osatu zituzten, bata akta bera (testu laua) eta bigarrena ibilbidea (txosten teknikoa, bere neurri eta krokisekin).\n23 1598 urtean, izurritea zela eta, Juan Ibañez de Izaguirrek testamentua egin zuen.\nBertan zioenez, Izagirreko bere etxeko sotoan uzten zituen Maria de Saloguen zenaren bi oheak. Eta nahiz eta lehendik beste bi ohe egon, haietako bat erre egin zen, gaixotasun kutsakorra zuen etxekoandrea bertan hil zelako, eta bigarrena, gaixotasun berengatik haurrak hil zirena, atarian dago erretzeko. Testamentua egitean, gaixotasunaren ondorioz hilko zen beldur dela adierazi zuen, eta, beraz, erabaki zuen Izagirreren etxeko eta bere abereen oinordekoa bizirik geratzen zitzaion alaba izango zela, Francisca de Izaguirre.\n24 Sasoi bateko Ezoziako jaiak San Roke Txikiko hurrengo domeka inguruan ospatzen ziren.\nBi egunetakoak ziren, Domeka kaletarrentzat zen, eta astelehena bailarakoentzat. Programa, gutxi gora behera, nahikoa antzekoa zen urte guztietan: zapatuan kantaldia, euskal abeslariekin; domekan meza nagusia, ostean bertsolariak eta herri kirolak, eta arratsaldean erromeria (iluntzean Plaza Zaharrean bukatzen zena); astelehenean meza eta ostean erromeria, trikitilariek animatuta; inoiz bertsolariak ere.\nGaur egun ekainaren erdialdera egiten dira.\n24 1666 urtean jaietako erabili zituzten zezenak saldu zituzten.\nArrazoia, zangarrak, suharrak eta biziak izan beharrean, oso motelak suertatu zirela.\n26 1910 urtean Socorros Mútuos de Artesanos elkarteari arautegi berria onartu zioten. <vr> Egoitza Etxaburueta 10, 1. solairuan zuen.\n26 1983 urtean ufala izan zen. Soraluzen kalte ekonomikoak besterik ez zuen eragin.\nGipuzkoa eta Bizkaiko 110 herri gune katastrofiko bezala izendatu zituzten. 40 bat herritar hil edo desagertu ziren, eta galera ekonomikoak 1.200 milioi eurotik gorakoak izan ziren. Ostiral hartan, aste guztiko eurite handien ondoren, azken euri jasa erraldoi bat etorri zen: 24 ordutan 500 bat litro bota zituen, ostiraleko goizeko 9:00etatik larunbateko 9.00ak bitartean.\n29 1936 urtean, Arraten preso zela, larri zauritu zuten Serafin Achotegui soraluzetarra.\nEgun horretan nazionalek Eibar bonbardatu zuten, eta Arraten preso zeuden karlistak bibaka eta txaloka hasi ziren. Miliziano batek leihotik tiro egin eta Serafin Achotegui larri zauritu. Ahal zen moduan artatu zuten, eta hurrengo egunetan milizianoek eraman zuten "Soraluzera bueltatzeko omen". 1937ko urriaren 10ean aurkitu zuten gorpua, Arraten bertan lurperatuta.\n30 Emeterio eta Zeledonio santuen eguna.\nOsintxun ere Emeterio eta Zeledonio santuak dituzte, eta kopraixak (jaiak) egun berean ospatzen zituzten. 1701 urtean soraluzetarrak eta osintxuarrak bildu ziren, eta Soraluzeko San Martzialeko kopraixak astebete atzeratzea erabaki zuten, iraileko aurreko domekara hain zuzen.\n30 Policarpo Larrañaga abade soraluzetarra, "Don Poli", Baionan hil zen 1956 urtean. Abadea izateaz gain, idazle, sindikalista, politikari… Ezoziko Ama ereserkiaren letraren egilea ere bada.\n31 1746 urtean Donostiako Plasentzia baserrietako jabea zen Joaquin Sanchez-ek Errenteriako udalari Perratxaleku izeneko barrutian garoa mozteko baimena eskatu zion.\nRamón Zazo XVIII mendeko historialariak zioenez, Archiguinolaza de Placencia baserritik Donostiako portua ikusten omen zen. Baliteke Donostiako baserri hau Soraluzeko Atziolatza Zar baserritik etortzea.\nRetrieved from "http://www.sorapedia.eus/index.php?title=Urteurrenak._Abuztua_(eu)&oldid=20192"


6.000 euro ordaindu ostean behin-behinean aske utzi dute Barbado. Asteartean baldintza berdinetan espetxetik irten zen Aitor Zelaia gasteiztarrarekin batera atxilotu zuten, otsailean.\nARGIA @argia ARGIA @argia\nGalder Barbado Bonilla, erdian, espetxeetik irten berri. Argazkia: aiaraldea.eus\nArratsaldeko lehen orduan Darocako (Zaragoza, Aragoi) espetxetik irten da Galder Barbado Bonilla gazte amurrioarra. Senideak eta lagunak zituen zain espetxe atarian. Iluntzean dira Amurriora ailegatzekoak.\nOtsailean atxilotu zuen Ertzaintzak gazte amurrioarra. Operazio berean Aitor Zelaia gazte gasteiztarra ere eraman zuten. 2014-2015 urteetan gertatutako hainbat sabotaje ekintza egozten die Poliziak. Atxilotua izan aurretik, Barbadok hainbat alditan salatu du publikoki bere aurkako polizia jazarpena.\nEspetxeratuta izan diren sei hilabeteetan dispertsatuta egon dira Barbados eta Zelaia. Lehenik Madrilgo Soto del Real espetxean eta ondoren gaur arte Zaragozako Daroca espetxean.\nKanal hauetan artxibatua: Euskal preso politikoak | Amurrio


gipuzkoako xake txapelketa eskolarra | Hondarribia-Marlaxka Xake Elkartea\nArtxiboa laburpen hitzeka: gipuzkoako xake txapelketa eskolarra\nGipuzkoako Eskolarteko Txapelketako Bidasoaldea Zonaldekoa abian da\notsaila 20, 2013 kimgoyong\tIruzkin bat utzi\nGure klubak Gipuzkoako Xake Federakuntzaren laguntzarekin Gipuzkoako Eskolarteko Xake Txapelketara joateko sailkapen zonala abian jarri du.\nAlebin eta Infantil mailak.\nAlebinak: 2001ean eta 2002an jaiotakoak\nInfantilak: 1999 eta 2000an jaiotakoak\nJokalekua: Hondarribia-Marlaxka Xake Kluba,\nBi txapelketa: Banakakoa eta taldeka.\n(*) Martxoaren 1ean, Ostirala, arratsaldeko 18:00etan.\n(*) Sailkatze fasea, maila ezberdinetako parte hartzaileen kopuruaren baitan\nMartxoaren 3an, Igandea, arratsaldeko 16:00etan.\nMartxoaren 10ean, Igandea, arratsaldeko 16:00etan.\nTaldeak mistoak izan daitezke, 4 jokalariz osatuak izango dira gehi ordezkoak.\nTxapelketa hauetaz gain, Klubak Benjamin Mailako Banakako Txapalekta antolatuko du ere.\nBenjaminak: 2003an eta 2004an jaiotakoak\nJokalekua: Landetxako Auzo Lagunen egoitza – Irun\nEguna: maiatzaren 12an, Igandea, arratsaldeko 16:00etan.\ntxapelketetan parte hartu nahi duenak parte hartzea baieztatu, 2013ko otsailaren 28a baino lehen, 689 160 108 telefonoan edota kabero53@hotmail.com posta elektronikoan.\n2013alebinbenjaminBidasoako zonalagipuzkoako xake txapelketa eskolarraHondarribiainfantillandetxamarlaxkaXake


Sopelako Udala - Sopelako Udaltzaingoa pertsona bat ari da ikertzen gidabaimeneko punturik gabe gidatzeagatik\nZu hemen zaude: Hasiera Albisteak Sopelako Udaltzaingoa pertsona bat ari da ikertzen gidabaimeneko punturik gabe gidatzeagatik\nSopelako Udaltzaingoako agenteak Mungiako 32 urteko gizonezko bat ari dira ikertzen gidabaimeneko punturik gabe gidatzeagatik.\nGertaera apirilaren 2an izan zen, arratsaldeko 20:15ak aldera, agenteak trafikoarekin lotutako prebentzio kontrol bat martxan zuten bitartean. Agenteek autoa geratzeko agindua eman arren, gidariak ihes egin zuen.\nGutxira, Sopelako Udaltzaingoak gidaria harrapatu eta identifikatu egin zuen. Beharrezko informazioa kontrastatu ondoren, gidariak ia 5 urte zeramatzan gidabaimeneko punturik gabe. Hirugarren aldiz harrapatu dute gizonezkoa punturik gabe gidatzen. Epaiketa arin baterako deitua izan da, ikertu gisa.\nSopelako Udaltzaingoak eta Ertzaintzak, polizia-aurrekari ugari dituen 35 urteko gizonezko bat atxilotu zuten atzo goizean, Sopelan hainbat lapurreta egitea leporatuta. Atzo goizeko sei eta erdiak aldera lapurreta egin zuten Sopelako bizitza bakarreko etxe batean, eta jabeak Ertzaintzara deitu zuen gela batean gizonezko bat aurkitu ondoren. Gizonezkoak balkoi bateko atetik alde egin zuen hiru...\nSopelako Udaltzainek atzo asteazkenez, urriak 30, aldizka Sopelan bizi den Durangoko bizilagun bat atxilotu zuten, indarra eta indarkeria erabiliz zenbait lapurreta saiakeren ustezko egile gisa. Atxiloketan itzelezko erresistentzia jarri zuen. Bilaketan, atxiloketa aurretik, udaltzainek ihesean jarraitzen ari zen pausuen berri ematen zieten herritar ugariren laguntza izan zuten. Udaltzaingoak...\n2019eko ekainaren 20a. “APP Ertzaintza”, Ertzaintzarekin zuzenean kontaktuan jartzeko aplikazioa\n2019eko apirilaren 25a. Bi aste baino gutxiagoan bitan harrapatuta gidabaimenik gabe gidatzen\n2019eko abenduaren 04a. Bilboko zigor-arloko epaitegiaren sententzia irmoa Sopelako Udaltzaingoaren alde\nBerri gehiago: Sopela Aisia eta Kultura Kirolak Sopela Hiritarren Segurtasuna


Garai ilun hauetarako disko aproposa dirudi Amorantek Forbidden Colorus zigiluan kaleratutakoak. Bere inguruan hainbat heriotz gertatu dira azken urteotan eta horrek kutsu «malenkoniatsu eta tristea» eman die zazpi kantei: Gernikako bonbardaketa agertzen da 'Condor' kantan, tanatorioan dagoen ume baten sentipenak islatzen ditu 'Frank' izenekoak, zendutako John Cazale aktoreari gorazarre egiten dio jazz kutsuko instrumentalak... Baina «argi printzak» ere badaude ohiko instrumentazio anitzarekin; besteak beste, tronpeta, pianoa, gitarra, harmoniuma, elektronika eta, nola ez bada, autotunea.\n– 'Bat edo hiru'. Titulua Mikel Laboaren 'Bat-hiru' (1974) diskoari keinua al da?\n– (Barreak) Ez. Lagun askok aspalditik galdetzen zidaten lehen diskoa noiz aterako nuen, eta nik beti esaten nien aurretik bi erreferentzia labur ditudala, 'amorante' (2016) eta 'manuela eta brueghel zarra' (2017). Horregatik jarri nion titulu hori, lehen diskoa ala hirugarrena izan zitekeelako.\n«Beti erreibindikatu dut tradizioari traizio egitea; tradizioa ez da mugiezina edo aldaezina»\n– Baina Laboarekin asko konparatu zaituzte beti...\n– Badakizu gauza hauek nolakoak diren... Norbaitek aipatzen du kontua iruzkin batean eta ideia bolo-bolo zabaltzen da. Oso erraza da erreferentziak eta etiketak helduleku gisa erabiltzea, baina nik ez dut ikusten nire figura berarekin konparatu ahal denik, ez dut arrazoi handirik ikusten.\n– Biek uztartzen dituzue tradizioa eta abangoardia: kantagintza tradizionaletik abiatuta, Laboak doinu aitzindariak jorratu zituen...\n– Bada ni kontrakoa ari naiz egiten, musikagintzatik kantagintzara murgildu naiz. Ni musikari izan naiz betidanik: tronpetari lotutako ikasketak egin nituen, musika esperimentalean aritu naiz, operetan eta orkestretan jo dut, baita herriko bandan ere... Nire-tzat gauza berria da hitzari lotuta egotea, kantak hitzetatik abiatzea eta fonetikari erreparatzea, orain arte ez baitut inoiz egin. Karamelu bat...\n– Kanta zahar bat eguneratzeko garaian, ba al dago inoiz egingo ez zenukeen zerbait?\n– Beti erreibindikatu dut tradizioari traizio egitea... Nahi dituzun elementuak erabili ditzakezu, zure musika zabaltzen duzun unean, munduarena bihurtzen da. Tradizioa ez da mugiezina edo aldaezina. Oso gauza interesgarriak egin daitezke antzinako musikarekin garaikidetasunari eutsiz.\n– Batzuei astakeria irudituko zaie autotune (ahots-afinatzaile automatikoa) delakoa erabiltzea Artze eta Laboaren 'Ama hil zaigu' berreskuratzeko, zuk egin duzun bezala...\n– Mikel Laboa edo Benito Lertxundi reggaeton moduan egokitzea ez da errespetu falta. Agian artistari eta bere familiari ez zaio gustatuko, baina ez dut uste errespetu falta denik, norberaren inten-tzioak ere kontuan hartu behar direlako. Nik lehen kontzertutik erabili dut autotunea Iparragirreren 'Manuela' kantatzeko eta ez dut uste sakrilegio bat denik. Badakit jende asko autotuneren aurka dagoela, ustez ahotsari naturaltasuna kentzen diolako eta hainbaten iritziz, ospea kentzen dio kantariari.\n– Zuk kontrakoa deritzozu, baina...\n– Nik naturaltasun osoz erabiltzen dut. Tresnari beste kolore bat emateko efektuak baino ez dira. Gitarrari efektuak, reverb-a edo distortsioa sartzea bezalakoa da, ez dago diferentziarik... Instrumentu batekin eginez gero, zergatik ez ahotsarekin? Halere, egia da autotunek agerian utzi dituela hainbat joera larri: askotan doinuak errepikatu egiten dira han eta hemen. Hip hopak edota musika latinoagoek soinuaren estandarizazioa ekarri dute, gehienbat ekoizpena eta konposizioari dagokienez, eta jende asko elkarri kopia-tzen dabil.\n«Euskal Herrian klasistak eta arrazistak izan gara Espainiako hegoaldetik zetozen soinuekiko»\n– Letrak aldatzeko ere ez duzu inongo konplexurik... Eraso sexisten aurkako doinu bihurtu duzu 'Behin batian Loiolan'...\n– Bilintxen kanta hori guztion imajinarioan dago, Euskal Herrian denok abestu eta dantzatu dugun erromeriako kanta da, Egan taldeak jotzen zuena... Bertsio hau egiteko ideia etorri zitzaidan Bilintxen garaiko erromeriak nola izango ziren pentsatzerakoan. Suposatzen dut garai hartako festetan ere jazarpen sexistak egongo zirela, emakumezkoek are tarte gutxiago zutelako orduko gizartean eta gaur egun baino errepresio bortitzagoa pairatzen zutelako. Orduan erabaki nuen abestiaren leloari buelta bat ematea beste zentzu bat eman eta istorio berri bat sortzeko asmoz.\n– Nacho Vegasek lehengoan esan zidan herri-musika modu horizontalean hedatzen zela, belaunaldiz belaunaldi, eta kantari bakoitzak nahi bezala alda zezakeela. «Gaur egun, zaila da hori, autoretza eta egoarekin dugun obsesioagatik», zioen hark...\n– Eta nik honako hau gehituko nioke horri: grabazioa. Garai batean, ahozkotasuna zen herri-musikaren indarra. Ahozkotasuna erabiltzen zen doinuak gure memorian finkatzeko, eta modu kontziente ala inkontziente batean, kantaren pasarteak aldatuz joaten ziren. Gaur egun, abesti bat grabatzerakoan kanta bere horretan uzten duzu betiko zentzu 'lapidario' batean. Tradizioa hor dago, iragana hor dago, eta gure memoriak esango digu non jartzen dugun kantatzen dugun gauza bakoitza. Hori entzuleak epaitu eta erabaki behar du.\n– Bestakdem zure musikarekin gauza bitxia gertatzen da. 'otoi (mi padre)' ala 'Juliana' bezalako kantek halako tradiziozko usaina dute, antzinako herri-musikatik datozela badirudi...\n– Hori nahita eginda dago. (Barreak) Alde batetik, iruditegia hor dago, eta 'otoi' abestian harmoniuma erabiliz gero, soinu teluriko horrek modu jakin batean kantatzera eramaten zaitu, mantra batean bezala... Giro bat, paisaia bat sortzen da... Hasieran beti galdetzen zidaten euskal flamenkoa nintzen, kanta horrek bazuelako halako kutsu flamenkoa, Andaluziakoa... Eta egia da nire proiek-tuari Amorante izena jarri niola Enrique Morenteren omenez, baina hori probokatu nahian ere egin nuen, tradizionalki Euskal Herrian nahiko klasistak eta arrazistak izan garelako Espainiako hegoaldetik zetozen soinuekiko. Kantaera tradizionaletik abiatzen zarenean eta garairik ez duten hitzak kantatzen dituzunean, ezagutu ez dituen leku eta garaietara eraman dezakezu entzulea.\n– Orduan, nola sailkatuko zenuke egiten duzuna?\n– Herri-musika egiten dut. Herri batean bizi naiz eta musika egiten dut. Gaur egun, gainera, hain nahastuta dago dena, klasifikaziorik egiteak ez baitu zentzurik. Herri-musika iruditzen zait etiketarik egokiena, gainontzekoekin motz ala pasatu egiten zara.


3.2.1.1 Administrazioaren arloko arreta Iruñeko bulegoan - memoria 2017 - navarra.es\n3.2.1.1 Administrazioaren arloko arreta Iruñeko bulegoan - memoria 2017\n2017an, Zergadunari Laguntza Emateko Ataleko langileek 124.944 kasuri eman diete arreta, eta oso gutxitan bideratu dira Nafarroako Zerga Ogasuneko beste unitate batzuetara.\nAurten eskatu diren arreten kopurua iazkoaren oso antzekoa izan da; % 0,76ko igoera baino ez da izan.\nIzapidetutako gai guztietatik, hauek dira nabarmentzekoak:\nZiurtagiriak egitea / ez-betetzeak / errekerimenduak ............................................................................. 35,83%\nOinordetzei, ondare-eskualdaketei eta egintza juridiko dokumentatuei buruzko informazioa eta horien autolikidazioen bilketa ....................................................................................................... 24,39%\nDiru-bilketarekin lotutako kudeaketak (atzerapenak, premiamendu-probidentziak, etab.) ....................10,65%\nPFEZri buruzko kontsulta orokorrak (proposamenak, PINak, itzulketak, etab.) ..................................... 7,55%\nDatu-baseetako altak, bajak, aldaketak ....................................................................................................... 5,52%\n20. grafikoa. Administrazioko arreta-motei buruzko grafikoa\nGuztira, 67.654 pertsonak eskatu dute arreta; alegia, aurreko ekitaldian baino % 3,56 zergadun gutxiagori eman zaio arreta.\nEgunero, 277 pertsonari eman zaie arreta, batez beste; zifra hori altuagoa, 350 pertsonatik gorakoa, izan da apirilean, maiatzean eta ekainean, Errentaren Kanpaina bete-betean.\nZifra horretan ez dira sartu tiketa hartu ez duten eta “arreta azkarreko mostradorean” artatuak izan diren zergadunak; mostradore hori informazio orokorra emateko, inprimakiak saltzeko, instantziak jasotzeko eta berehalako egiaztapenik behar ez duten autolikidazioak zigilatzeko jartzen da. Egindako neurketen arabera, horrelako 60.116 kasu izan dira, eta egunean 246 pertsonari eman zaie arreta, batez beste; hau da, aurreko urtean baino % 15,57 txikiagoa da zenbateko hori.\nAdministrazioaren arloko arreta orokorrean, apirilaren 24tik maiatzaren 12ra bitarteko asteetan (Errentaren Kanpainaren hasierako fasea) eta ekaineko bigarren astean hartu ziren tiketa gehien. Lehenengo aldi horretan, 351 pertsona artatu zituzten eguneko, batez beste, eta bigarrenean, 336 pertsona. Bestalde, uztailaren 11tik 14ra bitarteko astean eta abuztuaren 14tik irailaren 1era bitartekoan artatu ziren pertsona gutxien, hurrenez hurren, 119 eta 204 pertsona egunean.\n21. grafikoa. Administrazioko aurrez aurreko arreta. Arreta emandako pertsonek denboran izandako bilakaera\nZergadunen % 66,01ek 15 minutu baino gutxiago itxaron behar izan dute artatuak izateko.\nUrtean zehar, itxaron beharreko batez besteko denbora 11 minutu eta 56 segundo izan dira, aurreko urtean baino gutxiago (13 minutu eta 24 segundoko batezbestekoa izan zen iaz).\nItxarote-denbora luzeenak 11:30etik 13:00etara bitartean erregistratu ziren.\nZergadun bakoitzarekin erabilitako denbora ez da 10 minutu baino gehiagokoa izan kasuen % 68,03n. Arreta-denbora horren batezbestekoa 9 minutu eta 31 segundokoa izan da, aurreko urteetan izandakoaren oso antzekoa.


XXXV. PROMOZIOARI AGURRA - ESKIBEL\nXXXV. PROMOZIOARI AGURRA\nMiatzaren 20an XXXV. Promozioko nesken agur ekitaldia ospatu genuen.\nOspakizuna 19.30etan hasi genuen Pedro Luis ikastetxeko kapilauak gidatutako Meza Santuarekin. Predikuan ikasleei doazen lekura doazela emakume kristau modura bizitzeko deia zabaldu zien eta “gauzak beti horrela egin dira” bezalako esaldien aurrean gauzak aldatzeko gogorik ez galtzeko eskatu zien.\nOndoren, ekitaldi akademikoa ospatu zen. Honetarako, José Ramón Ayllón, Nafarroako Unibertsitateko Antropologia irakasle, filosofo eta idazlea, izan genuen gonbidatu. Literaturaren eta giza izaeraren ezagutzaren bi adituren inguruan hitz egin zigun: Shakespeare eta Cervantes. Hitzaldi honi esker, Cervantesen bizitzan sakondu ahal izan genuen, horrela, herrialde asko ezagutu eta esperientzia asko bizi izan ahal zituela jakin genuen, eta horrek eraman zuela “Kixote” bezalako altxor bat idaztera.\nOndoren, Eskibelgo zuzendari Marta Tellaechek, amaiera hitzaldia egin zuen, gurasoei, irakasleei nahiz irakasle ez diren langileei urteetako lana eskertuz. Ikasleei ere ikastetxean nahiz beren familian ikasitako balioei jarraiki bizitzeko eskatu zien, horretarako, beren bizitzaren inguruan hausnartzeko gonbidapena luzatuz. Honekin batera, ikastetxearen zenbait balio oinarrizko gogorarazi zizkiena: ondo egindako lana, besteenganako maitasuna eta bizitza kristaua.\nAzkenik, ikasturteko ordezkari Lucia Alonsok hartu zuen hitza eta XXXV. Promozioko ikasleen bizitza gogoratu zuen, ikaskideen pasadizo atseginak tartekatuz.\nAmaieran, Lourdes Lasa tutoreak opari batzuk egin zizkien ikasleei eta hauek ikastetxean izandako bidearen inguruko laburpen bideo bat ikusi genuen.


Debekatuta dago kalera irtetea - Soraluze - Plaentxia.eus\nDebekatuta dago kalera irtetea\nUbane Madera 2020-03-16 15:50\nHainbat herritar erosketak egiten\nAlarma egoeraren aurrean, Soraluzeko Udalak bandoa argitaratu du datozen egunotarako jarraibideekin. Laburbilduz, ezin da kalera irten, salbuespenetan izan ezik, eta Udalarekin harremanak telefonoz edo telematikoki egin behar dira. Prozedura administratiboak, berriz, atzeratu egin dituzte.\nSoraluzeko Udalak bando bitartez gogora ekarri du alarma egoerak iraun bitartean, debekatuta dagoela kalera irtetea.\nSalbuespenak honakoak dira:\n1.-Elikagaiak, farmaziako produktuak eta lehen mailako oinarrizko beharretarako produktuak erosteko.\n2.- Osasun zentru, zerbitzu eta establezimenduetara joateko.\n3.-Lantokira joateko, lan, lanbide eta eginkizun profesionalak burutzeko.\n4.-Ohiko bizilekura itzultzeko.\n5.-Adinez nagusiei, adintxikikoei, mendekotasuna eta ezgaitasuna duten pertsonei, eta bereziki, bulnerableak diren pertsonei laguntza eta zaintza emateko.\n6.- Finantza eta aseguru erakundetara joateko.\n7.-Ezinbesteko arrazoiengatik eta premia egoerengatik zerbait egiteko.\n8.-Beste edozein antzeko jarduera burutzeko. Hau beti banaka edo bakarka egingo da, salbu, ezgaitasuna duen beste pertsona bati laguntzeko ez bada (orduan binaka atera daiteke kalera) edo justifikatutako beste arrazoiren batengatik.\n9.-Aurreko jarduerak gauzatzeko, ibilgailu partikularrak erabilera publikoko bideetan ibil daitezke, edota gasolindegitara joan daitezke, gasolinaz hornitzeko.\nProzedura administratiboak atzeratuta\nBestalde, Udalak gogora ekarri du berarekin izan beharreko harremanak telefonoz edo telematikoki bideratu behar direla.\nHorrekin batera, azpimarratu du atzeratu egin dituztela zeregin burokratiko guztiak: "Alegazio epeak, errekurtso epeak, preskripzio epeak, kaduzitate epeak, izen emate epeak, e.a. Ondorioz, ez dago agiririk aurkezteko premiarik inolako Adminitrazio publiko zein epaitegietan".\nUdal zerbitzuekin harremanak\nUdalarekin harremanetan jartzeko bideak honakoak dira:\nUdaletxeko harrera bulegoa\nTlf. 943750056 gizarte@soraluze.eus\nTlf. 943750054 gizartezer@soraluze.eus\nBOLONDRES bezala aritzea nahi baduzu; Kontaktuko pertsona Sonia (Gurutze Gorria): 610710782.


Irekiak Gallery Weekend-ek balantze oso positiboarekin amaitu du bere lehen edizioa, eta jarraitzearen aldeko apustua egin du | Tabakalera - Donostia / San Sebastián\nJoan den asteburuan 2.800 lagunek parte hartu dute Irekiak Gallery Weekend egitasmoaren lehen edizioan.\nIrekiak Gallery Weekend proiektuaren lehen edizioa joan den asteburuan amaitu da, balantze oso positiboarekin eta etorkizunean jarraitzearen aldeko apustuarekin. Ekimena, eratu berria den Donostiako Arte Garaikideko Galerien Elkarteak (DAGGE),Tabakalera Kultura Garaikidearen Nazioarteko Zentroak eta Donostia Kulturaren bidez Donostiako Udalak sustatu dute, eta Gipuzkoako Foru Aldundiaren lankidetza izan du.\nGutxi gorabehera 2.000 lagun izan dira Irekiak Gallery Weekend-eko asteburuan arte-galerietan programatutako zazpi erakusketetan, Donostiako Arte Garaikideko Galerien Elkarteak (DAGGE) zabaldutako datuen arabera. Bestalde, Tabakalerako bi erakusketek, Zin Ex. Gorputza eta arkitektura eta Chris Kraus. Pelikulak lehen eta gero 800 bisitari jaso dituzte joan den ostiraleko inaugurazioaren osteko lehenhiru egunetan. Kopuru horiez gain, Kursaaleko Kongresu Jauregiaren inguruan Jaime de los Ríos artistak Tabakalerako Medialaben sortu duen Crimson Waves lanaren proiekzioaz gozatzera hurbildu den ikuslegoarena ere aipatu behar da.\nDAGGEk, Tabakalerak eta Donostiako Udalak elkarrekin jarraituko dute arte garaikidearen eskaintza hiriko publikoari zabaltzen, hainbat jardueraren bitartez; izan ere, uste dute ekimen horrek etorkizuna duen proiektu baten hasiera markatu duela eta "lehen urratsa izan dela publikoak galerien erakusketa-eskaintza hobeto ezagutzeko eta horiekin elkarreragiteko". DAGGEren arabera, "Proiektu honekin Donostiako arte garaikidearen kultur sarea indartuta atera da asteburu honen ostean. Arlo publikoaren eta pribatuaren arteko harremanak, ekosistema\nosasuntsu batez gozatzeko hain garrantzitsuak, unerik onenean daude, eta horrek sorkuntza artistikoa babesteko eta, gero eta gehiago, publikoarengana hurbiltzeko konpromisoa dakar".\nBestalde, ekimen honen esparruan, lau sari banatu dira, ondorengo sortzaileen artelanek irabazi dituztenak: Oaia Peruarena (Arteztu Galeria), Irma Alvarez-Lavida (Altxerri Galeria), Jaime de los Ríos (Arteko Galeria) eta Juan Ignacio Mendizabal (Ekain Galeria). Sari horiek San Telmo Museoko bilduma, Laboral Kutxako bilduma, Modus Nivendi Bilduma eta JNSL bildumetako kolekzioen parte izango dira, hurrenez hurren. Gregorio Cibrián Jose Maria Soroa kaleko 12. zenbakian inauguratu berri den Cibrián espazioko zuzendariak azaldu duenez, "Sari horiek gure testuinguruan bildumazaletasuna benetakoa dela agertzen dute, eta, gainera, bertako kultur ehuna indartzeko konpromisoa dute. Lehen edizioan, nortasun askotarikoak, pribatuak, instituzionalak eta korporatiboak dituzten bildumek partehartzea azpimarratzekoa da".\nCristina de la Fuente Arteko Galeriako zuzendari eta galeristak erakundeen eta eragile pribatuen arteko harreman ona azpimarratu du: "Oso garrantzitsua izan da indarrak batzea eta elkarlanean jardutea, eta horrek eragin oso positiboa izan du jendearengan". Angel Péris artistak bere sorkuntza prozesua erakutsi du Artekon, zuzeneko marrazkiaren bidez, eta Jaime de los Riosen lanak jarri dituzte ikusgai.\nAsteburuan euskaraz eta gaztelaniaz eskainitako bisita gidatuek harrera ona izan dute ikusleen artean, eta herritarrei gune horietan sartzeko gonbidapena egin zaie. Horren erakusgarri, Iker Antia Arteztu Galeriako zuzendariak, Oaia Peruarenaren margolanak erakusteaz arduratu denak, adierazi duenez, "Jendeak lehen edizio honetan izan duen interes eta parte-hartzea benetan handia izan da". Era berean, Javier Balda Altxerri Galeriako zuzendariaren ustez, "Asteburu bizia izan da, erakusketa-denboraldiaren hasiera ona izan da Donostian, eta datorren urtean ekimen honek jarraipena izatea espero dut".\nRita Unzurrunzaga Ekain Galeriako zuzendariaren ustez, "Hirian beharrezkoa zen Irekiak Gallery Weekend bezalako ekitaldi bat, agerikoa izan denez publikoari gustatu zaiona". Horrez gain, Kur Galeriako Juanma Arriagaren arabera, "Galeria batetik bestera eta\nTabakalerara bisita-fluxua sortu da".


2016ko ekainean industria prezioek %0,6 egin dute gora aurreko hilaren aldean\nHomeGaiakIndustria-prezioen indizea (IPRI)Prentsa Oharrak 2016ko ekainean industria...\nINDUSTRIA-PREZIOEN INDIZEA 2016ko EKAINA\nAurreko urtearen aldean (2016ko ekaina 2015ekoaren aldean) %3,3 jaitsi\nEustaten datuen arabera, Euskal AEko industri prezioak %0,6 gehitu ziren 2016ko ekainean aurreko hilaren aldean. Datu horiek kontuan, ekaineko urte arteko tasa (azken hamabi hilabeteetako industri prezioen aldakuntza) %3,3 jaitsi.\n2016ko ekainean, Kokeriak eta petrolioa fintzea (%3,6), Metalurgia eta metalezko produktuak (%0,8), Garraio materialaren fabrikazioa %0,7, Energia elektrikoa, gasa, lurruna eta aire egokitua (%0,7) adarrek gehitu zituzten gehien prezioak aurreko hilaren aldean. Jaitsierarik handienak: Altzariak, beste manufaktura-industriak, konponketa eta instalazioa (%-0,5), Ehungintza, jantzigintza, larrugintza eta zapatagintza (%-0,4), Elikadura industria, edariak eta tabakoa (%-0,3), Industria kimikoa (%-0,3).\n2016ko ekainean, 2015ekoaren aldean, prezio-hazkunderik handienak: Produktu farmazeutikoen fabrikazioa (%2,9), Material eta ekipo elektrikoaren fabrikazioa (%2,6), Elikadura industria, edariak eta tabakoa (%1,7). Jaitsierak: Kokeriak eta petrolio fintzea (%-19,9), Energia elektrikoa, gasa, lurruna eta aire egokitua (%-4,7), Metalurgia eta metalezko produktuak (%-3,7).\nAurreko hilaren aldean: Energiaren prezioak %2,3 gehitu; Bitarteko ondasunenak %0,5; Ekipo-ondasunenak %0,5. Kontsumo-ondasunenak %0,2 jaitsi; iraunkorren prezioak %0,0 eta ez-iraunkorrenak %-0,3.\nUrte artean: Energiaren prezioak %-13,7, Bitarteko ondasunenak %-2,0. Ekipo ondasunen prezioak %1,2 gehitu; Kontsumo-ondasunen prezioak guztira %0,8. Iraunkorrenak %-0,1; ez-iraunkorrenak %+1,1.


2+2=5? -> MATE + MATE = LITERATURA?: BIZKARREKO AURPEGIAK\nNi, Irati orain 17:33\nIkasle begiz 8 de marzo de 2012, 20:38\nIrudia etorri zait gogora gaur atsedenaldian. Institutuko ate parean mikrofonoa, eta Irati mikrofono aurrean, eta Saioa biolina jotzen, notek gutuna idatzi bitartean komuneko bakardade-laguntasunean. Eta Ekaitz Iratiri begira, eta Ekaitz bertsotarako prest. Eta Leire han, nonbait, harrituta, miretsita, harrapatuta, irribarretsu, aditzen. Gaurko irudia jarri diot gero argazki zaharrari gainean. Trikitilariak iskina batean. Txeloaren musika morea. Edurneren testua eta Edurneren gitarra eta Edurneren noten laguntza eta Ekaitz bertsotarako prest eta Leire Biolbao Leireren ahoan eta Leireren hitzak mikrofonoan eta Iraidek play bideoari eta play irribarreari eta play biharko egunari. Eta Milak ikasleen hitz desberdin-berdinak harrotasunez eta Milak borroka eta Milak ilusioa eta ikasleak dantzan trikitixen noten gainean patio erdian.\nArgazkia eskura jarri zenidan. Eta orain ni ere azaltzen naiz argazkian. Eta orain argazki bat bestearen gainean jarri dut, ondoan izan zaitzadan nahi dudanean.\nIrati 9 de marzo de 2012, 15:14\n;-D Ikasle begiz nik ere.\nArgazkiari begira konturatu naiz... eta Iratiren hitzek noiz heldu behar diote Leireren txeloari eskutik! Marka da gurea!\nIrati eta Elsa ikusi nituen nik atzo kantuan gitarra hartuta, eta Asel, Nerea eta Iraitz kopla kantuan eta Unai Batxilergoa ikasi zuen lehenengo emakume hartaz hizketan, eta Irati bizkarra emanda (lotsagabe hori!) eta Maite gitarra jotzen eta kantatzen eta Maider, Sara eta Maider bertsotan eta Ainhoa trikitixa jotzen eta Itziar aldarrikatzen eta Nerea hausnarketa gaiei tira egiten eta Marta eta Dani, eta Irati eta Rakel eta Andrea lotuta askatasun gogoz, etorkizun gogoz.\nArgazki ederrak dira, begira zeudenen begietan islatzen direnak.\nNik zure argazki guztiak ongi gordeta ditut!


IGERIKETA - LARRAINA KIROL ZELAIA\nLarraina Kirol Zelaiko igeriketa-ikastaroak baloi bat osagarri gisa erabiltzen duen metodologia propio batean oinarritzen dira.\nAtala hiru mailatan banatuta dago: hastapena 1, hastapena 2 eta sakontzea. Eskolen dinamika ikasleak mailak gainditzen joatea da egiten duten eboluzioaren arabera, igerian modu egokian egitea lortu arte.\nLarraina Kirol Zelaiaren helburua atal honetako neska-mutilen maila egokitzea da, waterpolo-atalean sartzeko.\nHastapena 1: urarekin lehen harremana duten eta laguntzarik gabe mugitzeko gai ez diren ikasleentzat da. 4 eta 6 pertsona arteko taldeak.\nHastapena 2: burua sartu eta laguntzarik gabe bi metroko joan-etorria egiteko gai diren ikasleentzat. 4 eta 6 pertsona arteko taldeak.\nSakontzea: Igerileku txikiaren zabalera laguntzarik gabe zeharkatzeko gai diren eta uretara jauzi egiten duten ikasleentzat da. 5 eta 10 pertsona arteko taldeak.\nKlubaren waterpoloko tradizioa dela eta, Larraina Kirol Zelaiaren igeriketa-eskolak bereziak dira ikaskuntzan zehar baloia erabili ohi delako, ikaslea berarekin ohitu dadin.\n2021-2022 denboraldia: 2021ko urriaren 1etik 2022eko maiatzaren 31era.\nAstelehen eta ostiraletan: 17:30etik 18:00etara eta 18:00etatik 18:30era\nAstearte eta ostegunetan: 17:30etik 18:00etara eta 18:00etatik 18:30era\nAsteazken eta larunbatetan: 17:30etik 18:00etara (asteazkenak) eta 11:30etik 12:00etara (larunbatak)\nAsteazkenetan: 16:30etik 17:00etara\nOstiraletan, 16:30etik 17:00etara\nLarunbatetan: 10:30etik 11:00etara\nAsteazken eta larunbatetan: 18:00etik 18:30etara (asteazkenak) eta 12:00etik 12:30etara (larunbatak)\nAsteazkenetan: 17:00etatik 17:30era\nOstiraletan, 17:00etatik 17:30era\nLarunbatetan: 11:00etatik 11:30era\nAstelehen eta ostiraletan, 18:30etik 19:15era\nAstearte eta ostegunetan, 18:30etik 19:15era\nAsteazken eta larunbatetan: 18:30etik 19:15era (asteazkenak) eta 12:30etik 13:15era (larunbatak)\nIgeriketa izan da Larraina K.Z.-aren historiaren oinarrietako bat.\nKlubaren eguneroko bizitza igerilekuaren eta frontoien ingurukoa izan da inauguratu zen egunetik. Bi instalazio horiek eskualdeko eta nazioko txapeldun handien sorleku izan dira, eta klubeko bazkide asko pertsona eta kirolari gisa trebatzen lagundu dute.\nHain zuzen ere, Larraina K.Z.-an egindako lehen igeriketa-lehiaketa (Nafarroako IV. Igeriketa Txapelketa) 1933ko abuztuaren 13an izan zen, instalazio inauguratu berrietan. Han izan ziren Huici, Taberna, Andrés Aldaz, Azpilicueta, Barón, Pastor, etab., gehienak Club Natacióneko kideak, gure sortzaileetako batzuk atera ziren klubekoak.\nOndorengo urteetan, Nafarroako Txapelketak Larraina K.Z.-an egin ziren, Club Nataciónen egindako jardunaldi batzuekin txandakatuz. Aipatzekoa da 1934an Nafarroako Igeriketa Federazioa eratu izana. Gerra Zibilak txapelketarik gabeko parentesi bat ireki zuen. Txapelketak 1941ean itzuli ziren.\n1944an eratu zen ofizialki Euskadi eta Nafarroako Igeriketa Federazioa. Lehenengo txapelketak Gasteizen egin ziren, eta hurrengo urtean, Larrainan.\n1940ko hamarkadaren erdi aldera, Larraina K.Z.-ko igerilariak Nafarroako Txapelketetan nagusitzen hasi ziren, bai kategoria absolutuan, bai haur kategorian. Bengaray, San Julián, Goñi, Altadill eta Urrutia lehen postuetan ageri ziren proba guztietan. Hain zuzen ere, Bengarayk garai hartan ezarritako Nafarroako errekorrak gainditzerako, hogei urte baino gehiago igaro ziren.\nERABATEKO NAGUSITASUNA ETA IGERILEKU ESTALIA\nKlubaren nagusitasuna 1953an etorri zen. Larraina K.Z.-ko igerilariek helduen kategorian eta haur kategorian irabazi zioten Tenis, Piscina Militar eta Natación klubetako igerilariekin osatutako selekzioari. Baina Larrainatik ateratako igerilari asko Tenis eta Oberena klubek fitxatu izanak bolada txarra ekarri zion Aldapako klubari. Kluba ez zen suspertu 1960an Zuzendaritza Batzordeak Julio Llorente entrenatzaile madrildarra kontratatzea erabaki zuen arte. Harekin lortu zuten mailarik onena honako igerilari hauek: Miguel Inda, Julio Senador, Pedro Pablo, Rafael Archanco, Javier Amatria, Javier Archanco, Alberto Murillo eta Javier Berraondo.\nIgerileku estaliarekin batera, Larraina K.Z.-ko igerilarien erabateko nagusitasun-aldia iritsi zen, eta klubeko igeriketa ere suspertu egin zen. Susperraldia Euskadi eta Nafarroako txapelketetako erabateko protagonismoarekin hasi zen eta txapelketa nazionaletan ere dominak lortu zituzten, bai behe-mailako kategorietan eta bai kategoria absolutuetan.\nGarai hartako protagonista nagusia Juanito González izan zen. Bere giza kalitate bikainarekin, Nafarroako kluben arteko desadostasun txikiak ezabatzea eta inoiz izan ez den batasun-giroa sortzea lortu zuen. Gonzalezek berak emaitza bikainak lortzeaz gain, entrenatzaile bihurtzeko grina sartu zien gazte askori, horien artean Fermin Mansori.\n1966an, Alfredo Saraldi, Miguel Irañeta, Alberto eta Arturo Pastor eta Fermín Manso bera lehen aldiz joan ziren kluben arteko Espainiako txapelketa absolutu batzuetara. Hurrengo urtean, haur- eta gazte-mailako txapelketa nazionalak Larrainan egin ziren. Miguel Irañeta txapeldun atera zen 100 metro libreko kategorian, eta Juan Jose Arrizabalaga hirugarren gelditu zen tximeleta-estiloko 100 metroko kategorian. Urte horretan bertan, Emilio Huerta Espainiako txapeldun izan zen Haurren Eskola Kiroletan, bular- eta tximeleta-estiloetan.\nTaldeak aurrera egiten jarraitu zuen, eta, 1969an, Euskadiko eta Nafarroako txapelketa absolutuetan irabaztea lortu zen, neguan eta udan. Irañeta, Saraldi, Seoane, Ezquieta, Escribano eta Pastor erretiratu ahala, Larraina K.Z.-aren potentzialak behera egin zuen Amayan talde handi bat agertzearekin batera. Nolanahi ere, Zabalza, Elizalde, Arriazu eta Carlos Ramosek banakako arrakastak lortzen jarraitu zuten; batez ere, Ramosek, izan ere, borondatean eta norbere buruarekiko konfiantzan oinarritutako etengabeko progresioarekin, brontzezko domina lortu zuen, bular-estiloko 100 metro eta 200 metrotan, Iruñeko Club Nataciónen egindako txapelketa nazional absolutuetan. Ramos bost aldiz izan zen igeriketako A talde nazionaleko kide, eta beste bost aldiz, B taldekoa. 24 urterekin, jarraitu beharreko eredu bihurtu zen, eta hainbat eta hainbat urtez Nafarroako errekorren tauletan agertu ziren markak ezarri zituen.\nAipamen berezia merezi du Jesús Ramosek ere, bere anaia Carlosen urratsei jarraituz klubean hasi zenak. Espezialista zen bular-estiloko 100 metroko proban, eta urrezko domina lortu zuen 1974ko Espainiako Txapelketan (Girona), eta zilarra, 1975ean (Burgos), eta Espainiako Igeriketa Selekzioko kide izan zen garai hartan. 1975ean, Luxenburgoko Nazioarteko Lehiaketan (Europako Igeriketa Txapelketaren antzeko zerbait) laugarren geratu zen bular-estiloko 100 metroko proban.\n1976-77 ikasturtean, Bartzelonan egon zen Blume egoitzan. Hurrengo urtean, 18 urterekin, Medikuntzako ikasketak egiten hasi zen, eta goi-mailako entrenamendu eta lehiaketei uko egin ala unibertsitate-ikasketei uko egin erabaki behar izan zuen. Bigarrenak pisu handiagoa izan zuen.\nRamos anaietako azkenaren ondoren, Larrainako igeriketa zulo batean sartuta geratu zen, eta Jorge Garcia baino ez zen gai izan Espainiako txapelketa absolutuetan lehiatzeko. Ondoren, beheraldia Nafarroako igeriketa osora hedatu zen, beren adineko mailan etorkizun ona ziurtatzen zuten igerilariak agertu ziren arren; Mikel Garay, esaterako, 9 urterekin bosgarren izan zen 9-10 urteko kategorian bizkar-estiloko 100 metroko proban Genevako Nazioarteko Txapelketetan.\nIGERILARIAK ETA WATERPOLO-JOKALARIAK\nLarrainako igerilariek waterpoloarekin uztartzen zuten beren jarduera. Diziplina horretan lortutako arrakasten ondorioz, pixkanaka-pixkanaka igerilariak waterpoloa lehenesten joan ziren, lehiaketako igeriketaren kaltetan. Hala eta guztiz ere, 1980ko eta 1990eko hamarkadetan, Larrainako igerilariek Nafarroako txapelketetan parte hartu zuten, emaitza onak lortuz, baina Espainiako txapelketetara joateko aukera emango zieten markarik egin gabe. Garay, Echandi, Aranguren, Ezpeleta, Ruiz Taberna, Eguino, Garces eta Pueyoren garaia izan zen. Waterpoloko lehiaketetako emaitza handiez gain, igeriketako lehiaketetan ere nabarmentzea lortu zuten. 1980ko hamarkadan, ez zen ia batere lehiatu igeriketako probetan. Eskolek funtzionatzen jarraitu zuten, baina gehiago waterpoloa praktikatzeko helburuarekin.\nNabarmentzekoa da beste talde batzuetatik igerilari batzuk klubera etorri izana. Lehiaketa-igeriketaren praktika aktiboa gaztetan utzi ondoren, Larraina K.Z.-an waterpoloan jokatzen hasi ziren, eta, gainera, urrezko aroa osatu zuten diziplina horretan. Chocarro, Irurtia, Jauregi edo Oficialdegui igerilari bikainak izan ziren, eta beteranoen mailan ere igeriketa-txapelketa batzuetan lehiatzen jarraitu dute. Nafarroan egiten zen lehiaketa tradizionalenetako bat, Larraina K.Z.-an egin ohi zen igeriketako San Fermin Torneoa zen. Gizonezkoek eta emakumezkoek parte hartzen zuten. Hasiera batean, 400 metro libreko probak egiten ziren, baina, azken urteetan, Bazkidearen Egunean, waterpoloko jokalariek lehiaketan aukera izan zezaten, 50 eta 100 metroko probak ere antolatu ziren.\n1990eko hamarkadaren amaieran eta mende honetan berriro, igeriketa-lehiaketa batzuetan parte hartu zen, baina jarraipenik gabe eta batez ere gazteen kategorietan. Klubeko waterpoloko jokalari onenetako batzuk, zenbait urtetan eta lankidetza-hitzarmenei esker, Amaya taldearekin lehiatu ziren. Unai Castells, Mikel Reta eta Mikel Artola izan ziren horiek. Zenbait lehiaketatan, Zabalza anaiak, Sendoa Saraldi, Juan Andres Lopez, Irurtia, etab. saiatu ziren Nafarroako hainbat txapelketatan haiei aurre egiten, batez ere crawl- eta bular-estiloetako distantzia laburretan.\nAsier Expósito Sola\nMartín Chocarro García\nIván Zulaica Oroz


Euskadiko Irrati eta Telebista Profesionalen Elkartearen bost sari EITBrentzat\nEuskadiko Irrati eta Telebista Profesionalen Elkartearen bost sari, EITBrentzat\nRoge Blasco, Jose Ituarte, Sara Gandara, Ana Urrutia, Joseba Arguiñano eta "Vascos por el Mundo" saioa nabarmendu dituzte astelehen honetan Bilboko Euskal Museoan egin den ekitaldian.\nAirean! sarien irabazleak, 2021. Argazkia: EITB MEDIA\nBost Airean! sari jaso dituzte EITBko esatari, aurkezle eta saioek\nEuskadiko Irrati eta Telebista Profesionalen Elkarteak astelehen arratsaldean banatu dituen Airean! sarietako bost jaso ditu EITBk. Roge Blasco, Jose Ituarte, Sara Gandara, Ana Urrutia, Joseba Arguiñano eta "Vascos por el Mundo" saioa nabarmendu dituzte Bilboko Euskal Museoan egingo den ekitaldian.\nEuskadiko irrati zein telebistako profesionalen lana aitortzea dute helburu sari hauek. EITBri dagokionez, laugarren edizio honetan, Roge Blascok gidatzen duen Radio Euskadiko "Levando Anclas" saioak irrati saio onenaren saria jaso du, eta ETB2ko "Vascos por el Mundo"k telebista saio onenarena. Biak ala biak bidaia programak dira. Roge Blascok ia 30 urte daramatza abentura zirraragarriak bizi izan dituzten lagunen kontakizunak biltzen; telebista saioak, berriz, munduko bazter ezberdinak ezagutzera gonbidatzen gaitu, jaioterria utzi eta atzerria joandako euskaldunen bitartez.\nETB2n "Eguraldia" saioaren gidaritza daraman Ana Urrutiak telebistako aurkezle onenaren saria izan du. EITBko beste bi kazetari, Sara Gandara eta Jose Ituarte, kiroletako telebista alorrean nabarmendu dituzte.\nAzkenik, Joseba Arguiñanok errebelazio saria jaso du. Zarauzko gozogile eta sukaldariak "Joseba Arguiñano Sukalerrian" sukaldaritza tartea gidatzen du astelehenetik ostiralera ETB1en, eguerdiro, "Gaur Egun" albistegiaren aurretik. Horrez gain, "Historias a Bocados" saioan aritzen da, igande iluntzero, ETB2n.\nEuskadiko Irrati eta Telebistako Profesionalen Elkarteak emandako sarien aurreko edizioetan EITBko profesional eta saioen pisua nabarmena izan da. Elkartearen sariak jaso dituzten profesionalen artean daude Klaudio Landa, Dani Álvarez, Almudena Cacho, Félix Linares eta África Baeta aurkezle eta kazetariak, "Qué Me Estás Contado", "A Bocados" eta "El Conquistador del Fin del Mundo" saioak, EITB Maratoia elkartasun ekimena eta emakumezkoen pilota emanaldiak.


Klub-a (16 urte baino handiagoak) | Club de Tenis Rubor\nHome » Klub-a (16 urte baino handiagoak) | Club de Tenis Rubor\nEskualdean orain arte praktikatu ezin zen kirola ikasi nahi duten 18 eta 50 urte bitarteko pertsonentzat dira klase hauek.\nGainerako mailetan bezala, taldeak adinaren eta joko-mailaren araberakoak dira.\nIkastaroaren edukiak hastapen-mailako ikastaroan ematen direnak dira, baina, hori bai, taldekideen ezaugarriei egokituak. Halaber, tenisekoak berariazkoak diren berotze-ariketak egingo ditugu, bai eta parte-hartzaileen mailari egokitutako ariketa teknikoak ere.\nIkasturtearen amaieran, azken ebaluazioa egiten da, hobekuntza taldearekin egiten den bezala. Horretarako, “Visual Tennis” izeneko programaz baliatzen gara. Izan ere, aukera ematen digu jokalari bakoitzaren kolpe tekniko eta ezaugarri teknikoak ezagutzeko, euskarri digitalean zein idatzian. Horri esker, jokalariak ikaste-prozesua bideratu eta aurrera egiteko ezinbestekoa den “feed-back”-a jasotzen du.\nHelduendako klaseei buruz informazio gehiago nahi baduzu:\nHELDUENTZAKO Informazioa Ikusi


2019-2020 zikloko Euskaraldia antolatzeko urrats berriak – Irunero\nDenborak aurrera egin ahala, 2019-2020 zikloko Euskaraldiarekin loturiko xehetasun gehiago ezagutzen dira. Bigarren edizio honetan bi urteko zikloa izango du hizkuntza ohiturak aldatu eta euskararen erabilera handitzeko xedea duen ekimenak. 2020ko udazkenean egingo den bigarren ariketa sozialak bi ardatz izango ditu: herritarren arteko hizkuntza ohituretan eragitea eta entitateen funtzionamenduan euskararen erabilera hazteko neurriak bultzatzea. Bigarren edizioa 2020ko azaroaren 20tik abenduaren 4era egingo da.\nXehetasunak fintzen ari baldin badira ere, bigarren Euskaraldiak bi ardatz izango dituela aurreratu dute sustatzaileek: batetik, lehen edizioan protagonista izan diren ahobizi eta belarriprest rolen bitartez Euskal Herri osoko herritarrei beraien harremanetan hizkuntza ohiturak aldatzen jarraitzeko deia egingo zaie; bestetik, bigarren edizioko berrikuntza modura, era guztietako entitateei beraien funtzionamenduan euskararen erabilera areagotzeko urrats zehatzak ematea bultzatuko du Euskaraldiak. Erakunde publiko, enpresa, komertzio, elkarte eta gizarte eragileak izango dira bigarren ardatz honetan konpromiso zehatzak hartu eta gauzatuko dituzten entitateak. Jasone Mendizabal Topaguneko zuzendariak azaldu duenez, “Euskaraldiaren bigarren edizioan herritarrek, norbanako parte hartzeaz gainera, ariketan talde moduan parte-hartzeko aukera izango dute ere”.\n“Euskaraldiaren bigarren edizioan herritarrek, norbanako parte hartzeaz gainera, ariketan talde moduan parte-hartzeko aukera izango dute ere”\nEntitateek, berriz, funtzio aktiboagoa izango dute Euskaraldiaren bigarren edizioan. Aurrekoan 200 entitatetik gora izan ziren ekimenaren sustatzaile (milaka, herrietako elkarte, erakunde eta eragileak kontuan hartuta). 2020an, aldiz, urrats bat aurrera egin eta entitateen funtzionamenduan euskararen erabilera eta praktikak babesteko konpromiso zehatzak hartzeko eskaria egingo zaie parte hartzen duten entitateei. Urrats hauek eskatuko duten aurre-lana aintzat hartuta, 2019 urtean bertan hasiko dira entitateak neurriak hartzen eta herrietako batzordeak lanean. Bigarren edizio honetan Ariguneak izango dira Euskaraldiaren nobedade nagusia eta Manuel Moreno Topaguneko ordezkariak adierazi duenez, “Ariguneen helburu nagusia herritarrak erdigunean jartzea izango da”.\nLehen edizioa bukatuta, bigarrenari ekitea tokatzen da. 2019-2020 edizioa martxan jartzeko unea da eta, berriz ere, herri batzordeei dagokie lekukoa hartzea. Horretarako, irekita dago jada herri batzordeek izena emateko epea. Iaz Euskaraldian egon ziren herri batzordeek berretsi beharko dute partehartzea webgunean dagoen galdetegia beteta; eta iaz antolatzaile moduan izena eman ez zuten herriek izango dute aurten Euskaraldian egoteko aukera, noski. Biek ala biek izena eman beharko dute Euskaraldiko webgunean, herrien atalean.\n“Ariguneen helburu nagusia herritarrak erdigunean jartzea izango da”\nManuel Moreno, Topaguneko ordezkaria\nLehen edizioko emaitzak\nEuskaraldiaren lehen edizioak “nabarmen astindu zituen” bertan parte hartu zutenen hizkuntza jokaerak ariketaren 11 egunetan eta, era berean, hiru hilabete beranduago aldaketa horiei “proportzio altuan eutsi egin” zitzaien. Horixe da Euskaraldia: 11 Egun Euskaraz. Soziolinguistika Klusterrak Euskaraldiaren webgunean ariketaren lehen edizioko emaitzen txosten zabala argitaratu du. Azterlana burutzeko Eusko Jaurlaritza, Nafarroako Gobernua, Euskararen Erakunde Publikoa eta Gipuzkoako Foru Aldundia lankidetzan aritu dira, Klusterrarekin eta Euskaltzaleen Topagunearekin batera.\nPosted in BerriakTagged 2019-2020, Ariketa soziala, euskara, euskaraldia, Eusko Jaurlaritza, irun, irunero, Topagunea


Gurutzeta HLHIko Irakurketa Plana by gurutzetahlhi - Issuu\nirakurketa plana AURKIBIDEA\n1. SARRERA / TESTUINGURUA\n3. JARDUN ARDATZAK\n4. HELBURUAK OBJETIVOS\n5. JARDUERAK ACTIVIDADES\nirakurketa plana 1. SARRERA / TESTUINGURUA Hezkuntza prozesuaren ardatz nagusienetarikoa bat da irakurketa. Horrexegatik irakurketa plana osatzeak berebiziko garrantzia hartzen du eskolan. Beronen helburu nagusia, ikasleak irakurle aktibo izatea eta irakurtzen dituzten testuak (gozatzeko, gizartean elkarrekintzarako zein ikasteko) modu eraginkorrean ulertzea da. HEZIBERRI 2020an aipatzen den moduan “Euskal Herrian bizi diren ikasleek prestatu beharra daukate eta eskuetan eduki behar dituzte oinarrizko konpetentziak, gero eta globalizatuagoa eta lotuagoa den mundu honetan bizi ahal izateko”. “Irakurri ahal izateko, ezinbestekoa da informazioa bilatzeko, biltzeko, hautatzeko eta prozesatzeko trebetasunak lantzea; trebetasun horiek eskuratu ondoren, gizabanakoa konpetentea izango da askotariko komunikazio-xedeak dituzten hainbat testu mota ulertzeko, balioesteko eta sormenez ekoizteko”. Ikasleen irakurtzeko konpetentzia garatzeko diseinatu den Irakurketa Plan honek izaera bizi, irekia, malgua eta integratzailea du, horretarako hezkuntza komunitatea osatzen dugun kide guztion partaidetza bilatzeko hainbat ekimen aurrera ematea lortu nahi du. 2. DIAGNOSIA Irakurketa Plana hau Hizkuntza Proiektuaren barruan txertatuta dago, eta ikasleen irakurketa konpetentzia garatzeko ahaleginean diseinatu da. Hori horrela, hautemandako beharren egokitzapenak etengabekoa izan behar du ikaskuntza prozesu guztietan, baita irakurketari dagokionez ere. Horregatik, irakurketaren estrategiak garatzeari buruzko ekintzak diseinatzen dira, ikasleen eguneroko bizitzan irakurketa baliagarria izateko eta irakurzaletasuna. Ebaluazio diagnostikoan gure ikasleek izandako emaitzei erreparaturik, ikastetxeak honako ekimen hauek abiarazi zituen Hobekuntza Planean: “Irakurketaren estrategiak lantzea” eta “irakurtzeko ohiturak eta zaletasuna irakasle prozesuan planifikatzea”. Irakurketa planaren inguruko diagnostikoa egiteko garaian, hainbat informazio iturri erabili ditugu. Esaterako, eskolako egunerokotasunean egiten diren jardueren barne hausnarketa, kanpoko ebaluaziotik jasotako emaitzen azterketa, Hezkuntza Sailetik datozen jarraibideak… Horiekin guztiekin, plana egin dugu eremu desberdinen indargune eta ahulguneei erreparatuz. Hurrengo ikusten diren indarguneak izanik:\nirakurketa plana 1. Irakurtzen ikasi: o\nTestuak idazten jakiteko eta irakurtzen ikastearekin bat datozen akordioak dauzkagu.\n2. Ikasteko irakurri: o\nGelako liburutegiak mota guztietako testuekin hornituta daude.\nIrakurritakoaren ulermena sistematikoki lantzen dugu.\nProiektuen azken ekoizpenetan testu idatziak sortzen ditugu.\n3. Irakurtzeko zaletasuna: o\nGelako liburutegi sarri erabiltzen da, irakasleek lagunduta, ikasleek irakurtzeko ohitura hartzearren.\nLHko mailetan zenbait liburu ikasturtean zehar irakurtzen dira.\nUdaletxeko “HITZ BATU” proiektuan parte hartzen dugu.\nGurasoak eskolara ipuinak kontatzera?\nDiagnosia egitean hurrengo ahulguneak ere ikusi egin ditugu: 1. Irakurtzen ikasi: o\nIrakurketari buruzko gutxienekoak birbegiratzeko beharra ikusten dugu, dinamika desberdinak sortzearen prozesua aurrera eramateko.\nTestu mota desberdinak zehaztuta daude zikloetan, baina oraindik ez daude kohesionatuta.\nTestu digital gutxi erabiltzen ditugu.\nirakurketa plana 3. JARDUN ARDATZAK Ikasleek ahalik eta prestakuntza onena jasotze aldera, gure helburua eskolari egokitutako irakurketa plan bat prestatzea izan da adin ezberdinetako ikasleei zuzendutako ekintza batzuk prestatu eta sistematizatzea alegia. Ekintzak, batik bat, hizkuntza arloetan bideratuko badira ere, uste dugu gainerako arloetara ere zabaldu beharko liratekeela, azken finean, arlo guztietako ezagupenak ikasteko ezinbesteko tresna delako irakurketa. Gurutzeta eskola anitza dela kontuan izanda eleanitza da, euskara ardatz nagusi hartuta. Horrekin, hizkuntzen arteko transferentziak gertatzen direla ohartu gara eta Hizkuntza Proiektua eratzeko bidean gaude. Irakurketa sustatzen dugunean eragin handia du konpetentzia guztien lanketan, zeharkakoak nahiz, espezifikokoak, komunikazioaren bidez lantzen direlako. Irakurmenean askotariko jakintzak eta trebetasunak sartzen dira eta eskola dagokio horiek lantzea. Hori dela eta Irakurketa Plana ezinbestekoa da. 4. HELBURUAK Eskolako irakurketa jarduera nahiz lan egiteko eraren diagnosia kontuan hartuta hurrengo helburuak izango ditugu: 1. Irakurtzen ikasi: o\n2020-21 ikasturtean sortutako mailakako plangintza betetzea. (I. eranskina)\nTestuak ulertzeko estrategiak sistematizatu eta erabiltzea.\nIrakurketa estrategiak transferitu arlo guztietan.\nKolaboratzeko eta kooperatzeko teknikak eta estrategiak aplikatu arlo guztietan, testuak hobeto ulertzeko eta ikasteko.\nIrakurketarako erabiliko diren testuak aukeratzeko irizpideak etapa mailan zehaztu.\nIrakurketa ohitura eta irakurtzeko zaletasuna areagotu.\nIrakurzaletasuna bultzatzeko kanpoko erakundeekin elkarlanean aritu.\nFamiliei orientazioa eman, irakurketan partaidetza sustatuz, ikasleei irakurtzeko ohitura hartzen laguntzeko.\nIkasleak aisialdian irakurtzeaz gozatzea.\nEgunero irakurtzeko tartea izatea gelan.\nirakurketa plana 5. JARDUERAK ACTIVIDADES\nHelburua 1. 2020-21 ikasturtean sortutako mailakako plangintza betetzea. (I. eranskina)\nJarduerak I. eranskinean mailako jarduerak zehaztuta daude.\n2.1. Gelako eguneko praktikan, estrategiak erabili. 2.2. Testuen lanketan galdera inferentziala eta kritikoak 2. Testuak ulertzeko hausnartu eta estrategiak sistematizatu jardueretan txertatu. eta erabili 2.3. Geletako irakurketak (bai analogikoak bai digitalak) egin. 2.4. Testu anitzak (jarraituak eta ez jarraituak)\nHelburua 1. Irakurketa estrategiak transferitu arlo guztietan.\nJarduerak II. eranskineko irakurketa estrategiak erabili.\nJarduera ardatza: IRAKURTZEN IKASI Iraupena Baliabideak Ikasturtean zehar\nI. eranskineko dinamikak aurrera eramateko beharrezkoak.\n- Irakurri aurreko estrategiak: hipotesiak egin, aurrezagutzak aktibatzea edota gogora ekartzea. - Irakurri bitarteko estrategiak: hitzen esanahien ezagutza, nola amaituko den aurrerantzean… - Irakurketa osteko estrategiak: ulermen orokorrak, inferentziak ateratzea…\nJarduera ardatza: IKASTEKO IRAKURRI Iraupena Baliabideak II. eranskineko estrategiak aurrera Ikasturtean eramateko beharrezkoak. zehar\nAdierazleak Mailako plangintza aurrera eraman da. - Irakurri aurreko hipotesiak egiten dituzte. - Izenburua irakurrita testuaren gaia zein den gai da. - Irakurri bitarteko estrategiak egiten dituzte. - Irakurritakoaren arabera hitz ezezagunen esanahia atera ahal dute. - Hurrengo parrafoak zeri buruz hitz egingo lukeen sumatzen dute. - Irakurketa osteko estrategiak egiten dituzte. - Edukiari lotutako beste izenburua jartzeko gai dira.\nAdierazleak Ikasgai ezberdinetan estrategia komunak erabili dira.\n2. Kolaboratzeko eta kooperatzeko teknikak eta estrategiak aplikatu arlo guztietan, testuak hobeto ulertzeko eta ikasteko.\n3. Irakurketarako erabiliko diren testu motak adostu eta zehaztu zikloetan.\nHelburua 1. Irakurketa ohitura eta irakurtzeko zaletasuna areagotu.\n2.1. Irakurtzeko teknikak aplikatu: hitz klabeak azpimarratu, hitz gakoak ezagutu, … 2.2. Testu moten ezaugarrirenetatik abiatuz hipotesiak eta dedukzioak egin. 2.3. Ideia nagusiak eta bigarren mailakoak. 2.4. Mapa kontzeptualak eta laburpenak sortu. 2.5. Grafikoak interpretatu. 2.6. Gai bati buruzko debateak egin. 3.1. Irakasleen artean adostuko dira erabiliko diren testuak.\n- Testu moten ereduak. - Mapa kontzeptualak. - Baliabide digitalak. - Egindako proiektuak\n- Irakurtzeko teknikak txertatu dira. - Testu batetik hipotesiak eta dedukzioak atera dituzte eskatu denean. - Ideia nagusiak eta bigarren mailakoak bereiztu dituzte. - Laburpena/mapa kontzeptualak egin dira. - Grafikoak interpretatu dituzte. - Debateak egin dira.\nIrakurketarako testuak adostu dira\nJarduera ardatza: IRAKURTZEKO ZALETASUNA Jarduerak Iraupena Baliabideak 1.1. Irakurketa ohitura 1.1. Lehenengo 1.1. Txantiloia. eta irakurtzeko hiruhilekoan zaletasuna areagotzeko 1.2. Ikasturtean 1.2.1.Gelako liburutegia. planifikazioa egin. zehar 1.2.2. Ipuin klasikoak.\nAdierazleak 1.1. Txantiloia bete da.\n1.2.1. Erregistro orriak. 1.2.2. Ipuin klasikoak irakurri dituzte.\n2. Irakurzaletasuna bultzatzeko kanpoko erakundeekin elkarlanean aritu. 3. Familiei orientazioa ikasleei irakurtzeko ohitura hartzen laguntzeko. 4. Ikasleak aisialdian irakurtzeaz gozatzea.\n5. Egunero irakurtzeko tartea izatea gelan.\n1.2. Solasaldi literarioak. 2.1. “HITZ BATU” programan parte hartu. 2.2. Gurutzetako irakurle karneta egin eta erabili. 3. 1. Guraso bileretan orientabideak eman. 4.1.Eskola eremuan irakurtzeko leku lasaiak sortu. 5. 1. Patio orduan gelako guztiek irakurketa dinamika ezberdinak aurrera eramango dituzte.\n1.2.3. Solasaldi literarioetan parte hartu dute. - “HITZ BATU” programan parte hartu dute. - Gurutzetako irakurle karneta egin eta erabili dute.\n2.1. Hitz baturen dinamizatzailea. 2.2. Gurutzetako irakurle karneta.\n- Guraso bileretarako irakurzaletasuna sustatzeko gomendioak\n- Guraso bileretan irakurzaletasunaren gidoia komentatu da.\nLekuak, Musika, altzariak\n- Ikastetxeko esparru ezberdinak egokitu dira irakurtzeko gune gisa.\nIrakurtzeko dinamikak. 20 minutu\n- Egunero 20 minutun eskaintzen zaizkio irakurketari gela guztietan.\nirakurketa plana 6. EBALUAZIOA Ebaluazioren bitartez irakurketa planaren betetze maila eta lortutako emaitzak jaso nahi dira, berau hobetzeko proposamenen bitartez egokitu ahal izateko. Horrela, ikasleek irakurtzen ikasi, ikasteko eta gozatzeko irakur dezaten. Ezinbestekotzat jotzen dugu ikasturte bukaeran planak jasota dituen puntuak bete diren egiaztatzea, eta behar izanen arabera, moldaketak egitea. Horregatik, ikasturtean zehar, ekintzak burutzen ditugunean eta horretarako jarrain sortu ditugun taulan ikus daitezke. Izan ere, irakurketa lantzeko moduak milaka izan daitezke, teknologiak berrikuntza asko dakarkigun bezala, irakurketaren estrategiak eta irakur zaletasuna lantzeko bide berriak ere sortu dira eta. Asmo honekin sortutako plana irekia eta malgua izango da ikasturtean zehar garatutako ekarpenak eta aldaketak egin ahal izateko.\nirakurketa plana IRAKURTZEN IKASI Helburua: 2020-21 ikasturtean sortutako mailakako plangintza betetzea. (I. eranskina) Betetze maila\nMailako plangintza aurrera eraman da. Helburua: Testuak ulertzeko estrategiak sistematizatu eta erabili Gelako eguneko praktikan, estrategiak erabili. Testuen lanketan galdera inferentziala eta kritikoak hausnartu eta jardueretan txertatu. Geletako irakurketak (bai analogikoak bai digitalak) egin. Testu anitzak (jarraituak eta ez jarraituak) IKASTEKO IRAKURRI Helburua: Irakurketa estrategiak transferitu arlo guztietan. Ikasgai ezberdinetan estrategia komunak erabili dira.\nHelburua: Kolaboratzeko eta kooperatzeko teknikak eta estrategiak aplikatu arlo guztietan, testuak hobeto ulertzeko eta ikasteko. Betetze maila Hobetzeko proposamenak Irakurtzeko teknikak aplikatu: hitz klabeak azpimarratu, hitz gakoak ezagutu, … Testu moten ezaugarrirenetatik abiatuz hipotesiak eta dedukzioak egin. Ideia nagusiak eta bigarren mailakoak. Mapa kontzeptualak eta laburpenak sortu. Grafikoak interpretatu. Gai bati buruzko debateak egin. Helburua: Irakurketarako erabiliko diren testu motak adostu eta zehaztu zikloetan. Betetze maila Hobetzeko proposamenak\nirakurketa plana Irakasleen artean adostuko dira erabiliko diren testuak. IRAKURTZEKO ZALETASUNA Helburua: Irakurketa ohitura eta irakurtzeko zaletasuna areagotu. Betetze maila\nIrakurketa ohitura eta irakurtzeko zaletasuna areagotzeko planifikazioa egin. Solasaldi literarioak. Helburua: Irakurzaletasuna bultzatzeko kanpoko erakundeekin elkarlanean aritu. “HITZ BATU” programan parte hartu. Gurutzetako irakurle karneta egin eta erabili. Helburua: Familiei orientazioa eman irakurketan partaidetza sustatuz, ikasleei irakurtzeko ohitura hartzen laguntzeko. Betetze maila Guraso bileretan orientabideak eman. Helburua: Ikasleak aisialdian irakurketaz gozatzea. Betetze maila Eskola eremuan irakurtzeko leku lasaiak sortu. Helburua: Egunero irakurtzeko tartea izatea gelan. Patio orduan gelako guztiek irakurketa dinamika ezberdinak aurrera eramango dituzte. Betetze maila\nirakurketa plana BIBLIOGRAFIA #\nHeziberri 2020: Oinarrizko Hezkuntzako Curriculumaren ikuspegi orokorra.\nGURUTZETA Herri Eskolako Hizkuntza Proiektua.\nZer ikasi HH3 Esaldia: hitzez osatua\nHH4 Hitza: silabaz osatua\nNola ikasi (JARDUERAK)\n1. Kontzientziatu 1.1. Esaldietako hitzak txaloak joz banatu. 1.2. Ipuina piktoekin kontatu korroan edota ordenagailuan ikusi. 2. Konparatu 2.1. Esaldi ezberdinak eginez/lantzen/konparatuz, txalo kopuruak (hitzak) zenbatu. 2.2. Esaldiak piktoekin osatu eta piktoak gehituz, esaldi luzeak/laburrak diren ikusi. 3. Aldaketak egin 3.1. Esaldian hitz bat beste batengatik aldatu (Julen etorri da/Aitor etorri da). 3.2. Esaldian hitzak gehitu (Julen etorri da medikuarenetik). 3.3. Esaldian hitzak ezabatu (Julen etxetik etorri da -- Julen etorri da) 3.4. Esaldietako hitzak ordenatu piktoen bidez.\n1. Hitzen kontzientzia hartzeko (kontz. lexikoa).\n1. Esaldietako hitzak bereiztu eta zenbatzen ditu.\n1. Erregistro behaketa.\n2. Hitzen kontzientzia hartzeko (kontz. lexikoa).\n2. Esaldiak luzeak edo motzak diren bereizten ditu.\n2. Erregistro behaketa.\n3. Hitzen kontzientzia hartzeko (kontz. lexikoa).\n3. Esaldietako hitzak aldatzen ditu.\n3. Erregistro behaketa.\n1. Kontzientziatu. 1.1. Bere izena silabatan banatu txaloka. 1.2 Lagunen izena silabatan kontatu. 1.3 Klaseko gauzekin silabatan kontatu. 1.4 Lantzen dugun proiektuaren hiztegia silabatan kontatu. 1.5 Hitz bat emanda asmatu zein den lehenengo silaba. 1.6 Irudi panela emanda. Pegatu gometsak silabak dituen beste. 1.7 Irudi batzuk emanda klasifikatu (silaba bat, bi edo hiru silaba/zutabetan).\n1. Silaben kontzientzia hartzeko.\n1. Hitzetako silabak bereiztu eta zenbatzen ditu.\n2. Silabaren soinua identifikatzen du.\n3. Silaba ezberdinekin hitzak sortzen ditu.\n2. Konparatu. 2. Silaben kontzientzia hartzeko. 2.1. Bi izen zenbatu eta konparatu zein den luzeago/laburrago. 2.2 Irudi desberdinak emanda silaba kopuru berdinak dituztenak elkartu. 2.3 Lotu marrazkiak bere egitura silabikoarekin. 2.4 Talde handian eta irakaslearen laguntzaz egitura silabikoei marrazkiak egin. 2.5 Silaba bat emanda (bokal bat) aukeratu silaba horrekin hasten diren irudiak. 2.6 Marrazki batzuk emanda silaba berdinarekin hasten direnenak kolore berarekin margoztu. 2.7 Marrazki batzuk emanda 2 silaba ez dituztenak tatxatu. 3. Aldaketak egin 3.1. Gelako izenekin jolastu (gehitu, silabak ordenatu, bat ezabatu, aldatu).\n3.Silaben kontzientzia hartzeko.\n3.2 Gelako gauzekin jolastu ( gehitu, kendu, aldatu…). 3.3 Hitz bat emanda beraiek errima bera duten hitza esan. HH5 Silaba: soinuz osatua Fonema Grafema ezagutza\n1. Kontzientziatu 1.1. Hitz baten fonemak artikulemekin identifikatu. 2. Konparatu 2.1. Fonemak grafemekin lotu. 3. Aldaketak egin 3.1. Hitzen fonemekin aldatekak egin (gehitu, fonemak ordenatu, bat ezabatu, aldatu).\n1. Fonemen kontzientzia hartzeko.\n1. Silabetako fonemak bereizten ditu.\n2. Fonemen kontzientzia hartzeko.\n2. Fonemak ahoskatzen ditu.\n3. Fonemen kontzientzia hartzeko.\n3. Fonema ezberdinekin hitzak sortzen ditu.\n1. Silaben deskonposaketa 1.1. Hitzak sailkatu silaba kopuruaren arabera. 1.2. Hitzak silabaka banatu txaloka. 1.3. Hitzak sailkatu fonemaren arabera. 1.4. Berdin hasten diren hitzak elkartu.\n1. Ahozko fonemen diskriminazioa lantzeko.\n1. Landutako fonemak ondo irakurtzen ditu.\n2. Silabak elkartuz hitzak sortu 2.1. Silabak ordenatu hitz bat sortzeko. 2.2. Fonema batekin hasten diren hitzak eta izenak identifikatu. 2.3. Hitzak eta irudiak elkartzea. 2.4. Hitz berriak sortu silabak aldatuz. 2.5. Hitz baten amaierako edo hasierako silaba identifikatu. 2.6. Hitz kateatuen jolasa.\n2. Kontzientzia silabikoa lantzeko.\n2. Hitzak irakurtzen eta idazten ditu.\n2. Erregistro behaketa eta ebidentzien jasoketa.\n3. Hitzekin esaldiak sortu. 3.1. Hitzak esaldi batean zenbatu. 3.2. Piktogramen bidez esaldiak asmatu eta idatzi. 3.3. Ordenatu hitzak esaldiak sortzeko (3-4 hitza) 3.4. Esaldi berriak sortu hitz bat aldatuz. 3.5. Esaldi berriak sortu hitzak gehituz.\n3. Kontzientzia lexikoa lantzeko.\n3. Esaldi sinpleak irakurtzen eta idazten ditu.\n3. Erregistro behaketa eta ebidentzien jasoketa.\n1. Irakurri baino lehen irudiak aztertzea. 2. Izenburua irakurri eta hipotesiak egitea. 3. Hiztegi berria/ezezaguna lantzea.\n1. Ipuina nondik nora doan jabetzeko. 2. Istorioa zeri buruz joango den jakiteko. 3. Hiztegia aberasteko.\n1. Interesa adierazten du. 2. Gai orokorra identifikatzen du. 3. Hiztegia aberasten doa.\n4. Ipuinetan bukaera aurreikustea bukatu baino lehen. 5. Irakurketa ozena egitea. 6. Irakasleak irakurtzea. 7. Testu mota desberdinak irakurtzea eta aztertzea. 8. Liburutegiko liburuak irakurtzea.\n4. Hipotesiak egiteko. 5. Entonazioa lantzeko. 6. Eredu egokia izateko. 7. Testuen egituraz jabetzeko. 8. Irakurzaletasuna sustatzeko.\n4. Hipotesiak egiten ditu. 5.Entonazio egokiarekin irakurtzen du 6. Irakasleari entzuten dio. 7. Testuen mota desberdinen egituraz jabetzen da. 8. Liburutegi liburuak irakurtzen ditu..\n1. Behaketa erregistroa. 2. Galderak eginez. 3. Landutako hiztegia beste testuinguruetan erabiliz. 4. Hipotesiak jasoz. 5. Behaketa erregistroa. 6. Autoebaluazioa. 7. Galdetegia. 8. Liburutegiko erregistroa.\n1. Hiru aldiz paragrafo berdina irakurriz.\n1. Jariotasuna lortzeko\n2. Irakurketa espresiboa (keinuekin).\n2. Jariotasuna lortzeko\n3. Irakaslea irakurketan eredu izatea.\n3. Jariotasuna lortzeko\n4. Ezagutzen ez dituzten hitzak azpimarratzea. 5. Hiztegi libreta sortzea.\n4. Hiztegia aberasteko 5. Hiztegia aberasteko\n1. Astero ikasle guztiek gutxienez behin errepikapena egin dute 2. Ikasle guztiek puntuazio markak eta entonazioa errespetatzen dute. 3. Ikasleek eredutzat hartzen dute irakasleak irakurritakoa. 4. Hiztegia aberastu du. 5. Hiztegia aberastu du.\nFonema Grafema erabilera\n1. Ikasleei testu berdina denbora tarte baten ostean irakurtzeko eskatuz. 2. Erregistro behaketa. 3. Ikasleek irakasleak irakurritakoa irakurtzen dute. 4. Hiztegi berriaren transferentzia egiten du. 5. Libretaren egokitasuna.\n6. Testua irakurri aurretik gutxi erabiltzen ditugun hitzen esanahia landuz.\n6. Hiztegia aberasteko\n7. Testu mota desberdinak irakurtzea\n7. Jariotasuna eta hiztegia lortzeko.\n6. Landu beharreko testuak irakurri aurretik, zerrendatzen dira gutxi erabilitako hitzak eta lantzen dira. 7. Testu motaren arabera entonazioa aldatzen du.\n8. Irakurtzen duten bitartean grabatzea 9. Hiztegia lantzeko denbora pasak (gurutzegramak, hizki zopa...)\n8. Jariotasuna lortzeko 9. Hiztegia aberasteko\n8. Autoebaluazioa egiten du (diana) 9. Gero eta zailagoak diren denbora pasak egiten ditu.\n4. Ezagutzen ez dituzten hitzak azpimarratzea. 5. Hiztegi libreta sortzea. 6. Testua irakurri aurretik gutxi erabiltzen ditugun hitzen esanahia landuz.\n4. Hiztegia aberasteko 5. Hiztegia aberasteko 6. Hiztegia aberasteko\n1. Astero ikasle guztiek gutxienez behin errepikapena egin dute 2. Ikasle guztiek puntuazio markak eta entonazioa errespetatzen dute. 3. Ikasleek eredutzathartzen dute irakasleak irakurritakoa. 4. Hiztegia aberastu du. 5. Hiztegia aberastu du. 6. Landu beharreko testuak irakurri aurretik, zerrendatzen dira gutxi erabilitako hitzak eta lantzen dira. 7. Testu motaren arabera entonazioa aldatzen du.\n0. Aurretik, bitartean eta ondoren testuaren hausnarketa.\n0. Testuen ulermena lantzeko.\n0. Galdera konpetentzialak eginez.\n1. Argitu, galdetu, laburtu, iragarri rolak banatu eta irakurketa partekatuz. 2. Testu bateko pertsonaiak hartu beste testu bat sortzeko.\n1. Testuen ulermena lantzeko.\n0. Testuan deigarriak diren elementuak ezagutzen ditu. noiz, non, nola, zergatik…) 1. Gelako talde bakoitzean rolak banatzen ditu\n2. Bakoitzaren sormen gaitasuna garatzeko. 3. Testua ulertu ondorengo testua aberasteko. 4. Bakoitzaren sormen gaitasuna garatzeko 5. Irakurzaletasuna sustatzeko.\n2. Testu baten eredua jarraituz beste testu bat sortzen du. 3. Testua aberasteko baliabide ezberdinak erabiltzen ditu. 4. Istorioen denbora kronologikoak bereizten ditu.\n2. Testuak zuzenduz, errubrikak erabiliz.\n5. Kidearekin elkartrukatutakoz egiten duen irakurketa gogoz egiten du.\n5. Erregistro behaketa.\n1. Testuen ulermena lantzeko. 2. Bakoitzaren sormen gaitasuna garatzeko. 3. Inferentziak egiteko. 4. Testuaren azaleko irakurketa azkarra lantzeko. 5. Hiztegi eta ulermen osoa barneratzeko. 6. Ulermena modu dinamiko batean garatzeko. 7. Amankomunean dituzten ideiak elkarbanatuz ulermena lortzeko. 8. Testuen ideia nagusien ulermena lantzeko.\n1. Ikuspuntu ezberdinak identifikatzen ditu. 2.\n1. Azalpenak eginez. 2.\n3. inferentziak egiten ditu. 4. Testuaren gaia identifikatzen du.\n3. Inferentziak baloratuz. 4. Testua zertaz doan galdetuz.\n5. Hiztegi berria ezagutzen du. 6. Bere kideei paragrafoak azaltzen dizkio.3\n5. Euren hitzekin landutako hiztegia azalduz. 6. Koebaluazioa.\n7. Testua ulertu du.\n8. Testua laburtzen dute.\n8. Testuaren laburpena azalduz.\n3. Ipuin musikatuak, efektu sonoroak sartu ipuinetan…. 4. Denbora kronologikoak aldatzea istoriak berriro kontatzeko 5. Zoriz tokatutako kideren bateri bere gustokoa izan daitekeen testu bat bilatzea bion artean irakurtzeko. LH6\n1. Pertsonei konkretuen ikuspuntuak aztertzea 2. “Precuela”k kontatu. 3. Erantzun irekiagoko galderak planteatzea 4. Informazio jakin bat topatzeko irakurri: egunkariak 5. Aldez aurretik hitz ezezagunen esanahia azaldu testuak irakurtzerakoan. 6. Testu parrafoka banatu taldean. Bakoitzak bere parrafoa azalduz kideei. 7. Arkatzak erdira teknika erabili, testuen ulermenaren lanketarako. 8. Talde laburpenak egin 1-2-4 teknika erabiliz. 9. Informazio zehatza (datu bilketa, datu zehatzak ...) bilatzea,\n6. Landutako hitz horietako batzuk erabiltzen ditu. 7. Testu motaren arabera irakurtzen du entonazioa aldatuz. 8. Erregistro behaketa. 9. Txapelketa baten bidez. 1. Ikasleei testu berdina denbora tarte baten ostean irakurtzeko eskatuz. 2. Erregistro behaketa. 3. Ikasleek irakasleak irakurritakoa irakurtzen dute. 4. Hiztegi berriaren transferentzia egiten du. 5. Libretaren egokitasuna. 6. . Landutako hitz horietako batzuk erabiltzen ditu. 7 Testu motaren arabera irakurtzen du entonazioa aldatuz 8. Erregistro behaketa 9. Txapelketa baten bidez\n1. Testuen ulermen galderak eginez.\n3. Erabilitako zerrendak kotejatuz. 4. Azalpenak entzunez.\ntestuaren gainetiko irakurketa (barrido) teknika ertabiliz. Egunkariak erabiliz eta denbora mugatuz. 10. Jarraibide testuak, talde ekintza bihurtu. Honen bidez taldearen ulermena bermatzen dela egiaztatuz. 11. Googleko bilaketak bereiztea eskatutako informazioa lortzeko, testu osoa irakurri gabe.\n9. Helburu jakin batekin testuaren azaleko irakurketa azkarra lantzeko. 10. Testuaren ulermena praktikara bideratzeko. 11. Testuen bilaketa eraginkor eta zehatzak egiten ikasteko.\n9. Eskatutako informazioa bilatzen du.\n10. Jarraibide testuak pausuak jarraitzen ditu.\n10. Egindako lanar/produktua.\n11. Interneten eskatutako informazio bilatzen du.\n11. Informazioa bilatuz.\nGurutzeta HLHIko Irakurketa Plana


Euskadiko Gazteak Lankidetzan programa 2018 - Deialdiak - gipuzkoangazte\nEuskadiko Gazteak Lankidetzan programa 2018\nAmerika, Asia eta Afrikan garapenerako ekintzak burutzeko gazteentzako programa da\n2018ko Euskadiko Gazteak Lankidetzan Programan izena emateko epea zabalik da jada. Bertan parte hartzeko interesa duten gazteek otsailaren 19ra arte izango dute izena emateko aukera. Programak bi helburu nagusi ditu: gazteen artean elkartasunaren balioak sendotzea eta garapenerako ekintzekiko sentsibilizazioa sortzea.\nGarapenerako ekintzak Amerika, Asia eta Afrikan izango dira, 3 hilabeteko iraupena dute eta bertan parte hartzen duten gazteek ekintza horiek bertatik bertara ezagutu ahal izango dituzte. Parte-hartzaileen kopurua, gehienez ere, 100 pertsonakoa izango da, eta guztiek 1988 eta 1996 artean jaioak izan behar dute (bi urteak barne).\nPrograman izena emateko formularioa irekita egongo da otsailaren 19ko 24:00ak arte. Honako datuak adierazi beharko dira: nortasun-datuak; prestakuntza akademikoari eta bestelako prestakuntzari buruzkoak; eta lan-arloko eta boluntariotzako esperientziari buruzkoak. Martxoan emango dute aditzera aukeratuen zerrenda.


Trail – Mendi-ibilietarako ere egokia\nTrail ibilbide hau Barakaldotik doa hasieratik amaierara. Errekatxo auzo ederreko bi haranak hartzen ditu eta auzo hori da ibilbidearen erdiko puntua.\nIbilbideak paisaia ikaragarriak zeharkatzen ditu pisten, bideen eta bidezidorren bidez.\nKorrika: 3h 30 min. Oinez:7 h\nUrte osoan zehar egin daiteke, hainbat aukerarekin: noranzko desberdinetan edo Errekatxotik abiatuta (ibilbidearen erdia),ibilbidearen bi “hemisferioetako” bat modu independentean egiteko Gorostitzako kiroldegirantz.\nZailtasuna gehitu dakioke 13,5. kilometroan, Ganeroitz mendiaren tontorrera igota (Irakurri deskribapena).\nDeskribapena eta interesguneak Ibilbidea Gorostitzako kiroldegian hasiko dugu. Bisitarientzako zerbitzu-katalogo zabala eskaintzen duen puntua da: aparkalekuak, aldagelak dutxekin, KBus geltokia eta ur-botila beteko iturria.\nIbilbideari ekin ondoren, Goronillo mendira (274 m) igoko gara. Mendi xume honek ez du garaiera handirik, baina bista onak ditu. Gailurrera iritsi ondoren, Santa Luziara joko dugu (3. km), eta, bertan, botila berriro bete ahal izateaz gain, ermita ikusiko dugu.\nBidean aurrera jarraituko dugu hurrengo puntura eramango gaituen pista batetik. Kasu honetan, Argalario mendira (514 m), non 360º-ko panoramikaz gozatzeko aukera izango dugun. Trianoko mendiak, Bilbo Handia eta Abra ikusiko ditugu, atzealdean Kantauri itsasoaren ikuspegiarekin. Hemendik, Elefantearen Kobara jaitsiko gara (8. km). Barakaldon oso ezaguna den beste puntu bat da, eta bideak eta bidezidorrak lortuz iritsiko gara bertara. Trackarekin jarraituz, Loiola ibaiarekin egingo dugu topo, eta erraz zeharkatuko dugu, puntu horretan emari baxua duelako.\nBehin 10. km-ra iritsita, Barakaldoko Errekatxo auzo ederra bisitatuko dugu. Barakaldoko gune ikusgarrienetako bat da, eta bertan, geure burua hornitzeko eta energiak kargatzeko aukera paregabea izango dugu. Udalerriko birika da benetan.\nIbilbideak aurrera jarraitzen badu ere, Gorostitzako urtegitik igaroz irteera punturaino oinez itzultzeko aukera dago, ibilbidea erdira murriztuz. Gu haranaren beste aldera igoko gara, eta harrobi zahar batetik eta Tellitu auzotik (11. km) igaroko gara, Barakaldoko historia industriala sortu zen puntu garrantzitsuenetako bat.\nGorantz jarraituz, Ganeroitz mendiaren magalera iritsiko gara (13,5 km). Ibilbideak aurrera egiten du, baina oso ausarta bazara, eskuinetik gailurrera igo zaitezke eta herriko punturik altueneko ikuspegiez gozatu.\nPistan aurrera jarraitu eta 15 km-ra iritsiko gara. Bertan, bide nagusia utziko dugu Sasiburu mendira igo eta Haitz Zuriak gailur-lerrotik paseatzeko. 17. km-an Arroletza eta bere suebakia daude. Ondoren, Barakaldoko Santa Ageda auzora jaitsiko gara. Leku historikoa da, tradizioz betea eta Euskadi osoan ospe handikoa. Santa Ageda ermita nabarmenduko dugu, kostaldeko Donejakue bidearen nahitaezko igarobidea delako.\nJarraian, Gurutzeta auzorantz doan errepideari jarraituko diogu, eta gure inguruko ikuspegiez gozatuko dugu 19,5 km-raino. Puntu horretan, ezkerrera egingo dugu, eta malda handiko arrapala batetik jaitsiko gara Gorostiza auzora.\nPuntu horretan, ibilbidearen amaierari egingo dugu aurre, Gorostitzako kiroldegira berriro iritsi arte.


Ez du Jon Kortazarrek\nzure plazerraren sentsazioa neurtuko, Tere\n<sangria> Baina ez dut uste nobela bat irakurtzean, poema bat leitzean edo ez dakit zer egitean, plazerraren sentsazioa utzi behar dugunik azken ondorio semantiko batzu bilatzearren.\nEdo azken ondorio semantikoek eragingo diote zure plazerrari. Kritika literarioaren falta izugarria omen dago. Ez ote da plazerrarekiko sentsibilitate falta dagoela edo plazer eragile falta? Literatura falta? Lau eta hiru ez dira beti bat plazer kontutan.\nEz dugu oraindik ez jakin eta aldeano konplexoa garai joanen zakuan sartu, eta urteak direla aldarrikatzen genuen berbera deadarka eskatzen ari da oraindik unibertsitari jendea, eskolan ikasitakoa nonbait aplikatu arte bazter guztiak leporaino egiten ari ohi den jendea, ikaslerik hoberena programetatik at ikasten duena, eta irakaslearen ortodoxia hausteko asmoa agertzen duena dela kontutan hartu gabe.\nHemen egon daiteke errua, unibertsitateak artisauak egin beharrean kapatazak egin dituela, epaileak ateratzen dituela, borreroak, saltsa guztietan iritzia emateko baimena dutenak, eta nor berak ezer egin gabe besterenaz iritzia emanez guztion kontsiderazioa eta begirunea irabazi nahi dutenak. Zeharbidetik igo ohi dira ahal duten artean jaitsi gabe irauteko. Eta jalona poesia baino poesiari buruz gehiago idazten da, noela baino noelari buruz gehiago, ipuina baino ipuinaz gehiago. Azkenik literatura bera ere kutsatzea lortzen dute, eta mundu bereko erreferentzi hestuz eginikako literatura bat besterik ez da lortzen, literaturari buruzko literatura bat besterik ez dugu egiten, hain da hestua gure mundua, hain da urria gure jakituria interdisziplinarra, hain gaude pozik 100 metro irakurtzen, zertarako estudiatu eta harakatu horien erreferentzi ez literarioetan, hori beste batzuen lana da.\nAspaldikoa da herri honetan, apaizak txortarik ez jo, eta experimentatuenak balira bezala, ohekidearekiko behar dugun portaeraz kontseiluak ematea. Bien. Kritikan ere antzera. Irakurri dute Joyce, Joyceri buruz gehiago, irakurri Kafka, Kafkari buruz gehiago, eta dena dakite eta denei esplikatzen die monologo interiorraren teknika, eta beste teknikak. Irakurri dute euskal literatura modernoa, eta iritzi orokor bat emateko ez dira gauza, Aresti da liburuetan explikatu den azken autorea.\nZaila esplikatzea, inpresio hutsa baitut, baina hemen, literato bokazio asko ipurdia aulkiari itsasten ez dakiena, eta frustrazioan kritiko sartzen dena, zeren uka ezin daitekeen eskubidea literatur mundua gustatzea baita, eta egun irteera profesionalik hoberena euskararen edozein arlotan primera serie izaten saiatzea, ez da saila denak analfabetontzi batzuek besterik ez baikara.\nHemengo erdiak ere ez ziaztik hiretzat Mikel Hatxe, gaztea haiz, eta gaztea fina ohi duk. Baina kontuz, ez duk mundu osoa EUTG.\nZientifismoa jarri nahi dute modan, seriotasuna, diplomatu aidea, eta serio itxuran eginikako txorakeriak ohi dira doble txorakeria, Azalkeriaz aritzeaz aspertuak gaude, serio izatea kasu batzuek salbu oraindik fatxada hutsa da, serio, inkopetenteren sinonimoa da eta aldrebes behar luke.\nEskapismoak aipatu zituen behin euskal kulturako orojakile, Susakoen pontifize eta oheuzkadianoen aitapondeko den Joxe Azurmendi kulturmutil horrek. Eta neronek, eskapismoaz, esan behar den hura ez beste edozer esatea ulertzen dut. Hortan bai, hortan arrazoi handia du gure mutilak, bai literatura eta bai literaturari dagozkion kritika moldeetan. Hemen elkar oso ondo ezagutzen baitugu egia borobilak botatzeko, eta zenbait lanpostu elegante ere oraindik zozkatu gabe baitago, argi ibili beharrean gertatzen gara ardoak ur bihur ez dakizkigun. Gainera hori "inpresionismo" hutsa litzateke eta katxondeo handiegia baita, betor beraz seriotasuna, betor beraz zientifismoa, baina zientifismo neutroa, aski baita hau bere burua justifikatzeko, ez zaio inori inolako baloraziorik, ez inolako posizionamendurik esijitu behar, ihardun intelektuala sagaratua da inorekin gaizki konpontzeko, eta honen helburua jakituria bat azaltzea besterik ez, luzimendutan ibiltzea gaizkile eta ongile guztien gainetik eta ongi menperatutako teknika eta mekanismo guztien azpitik, que to el mundo egueno, eta hemen epailerik ez dugu onartzen, sujetibismo guztiak txotxoarmarioek beren baitan erabiltzeko lorejokoak beste ez baitira.\nEta inpresionismoa kondenatu digute.\nKritika zientifikorik ez dela egin esanaz kondenatu digute, erreseina inpresionista batzu besterik ez direla agertu prentsan, tamainako gezurraren oiharzunak iraunen du gutxienez honoko hau bizideino. Herri honetan lan literario baten inpresiorik ez da bota joan deneko urtetan, bat bera ere, ezta iosulandismo edo terribilismo intraszendente garaietan ere. Luis Mari Mujikak besterik ez du jaso horrelako kritika, neronek bota nizkion eta POTTekoek ere bai, Jon Kortazar barne (garaiotan oraindik identifikatu ez den Edertzalek ere bota zituen baina inpresionista baino inpresionagarri gehiago ziren). Beste gehienak nere adiskide-kontrario Mikel Hatxe kenduz gero, jendearekin kontenporizatze eta luzimendu pertsonal bat besterik ez dira, luzimendu ahula por zierto. Asko sentitzen dut Kortazar, asko Iosu, asko Lurdes, asko, ikaragarri baino...\nInpresionista dioten kritika hori egiteko norbere buruarekiko zihurtasun handia behar baitu, edo garaiotan nuen ausardia guttienez. Ausardia izango nuen baina ez nintzen hestu gelditu, prakerrekeri ugari entzun dut geroztik hura zela ta baina damu izpirik mendrena auzoan. Bai, zihurtasuna esan dut, metroa ez baita gauzak neurtzeko bakarrik, neurtu eta gero baloratzeko baizik, metrazoak jotzeko, zeren aspaldian modan jarri den kritika moldea, ezagutza batzuen demostrazio exhibizio soil bat besterik ez baita. Kontatzen jende askok dakigu, nahiz kapituloak, nahiz orrialdeak, nahiz lerroak, morfemak, izenlagunak edo aditzandregaiak izan, eta hau azken finean gertaera isolatu baten deskripzio bat besterik ez baita, batzuetan teknikoxegoa bestetan baino, baina deskribapen huts bat, kontextoa zokoratzen duen deskripzio bat, nahiz eta hau izan gehienetan lan literario bat eragiten duena eta bere esan nahia eta funtzioak esplikatzen dituena. Halere ez naiz ni izango teknika desterratuko duena, zenbaitek hortan harrapatu nahi banau ere, zeren "zientifikoan" egiten ari diren guztia kritiko batek beharrezko baitu, eta azterketa baten oinarria hor dago, baina hauei buruzko reflexioak egiten ez badira, kritika ez balitz bezala da, konklusioak falta dira. Eta noski horrela goaz nora ez dakigula, itsumustuka, Sarasolaren lanaz aparteko iritzirik gabe, Azurmendik epilogoren batetan eginak salbu, San Martinek Hoja del Lunesen esanikako txorradak kantatzen.\nEruditoak behar ditugu, eta dei daitezela nahi bezala, Mikel Hatxe, Kortazar, edo Fermin Pintxo, baina erudizioa luzitu beharrean gasta dezatela gauza probetxosoagotan, eta lau lerrotik bostetan ez dezatela aipa manualen autorerik heren esanetan fermutzeko, zeren bere iritziak nahiz eta A. Yllerak ez alabatu errespetatuko ditugu, eta horregatik ez ditugu suspendituko. Euskal irakurle profanoa eta enteratua ez baitira EUTG eta Deustuko irakasleak, zorionez, eta Aresti animadore bat izan bazen ez izan zientifiko itxurak hartu zituelako.\nEta zuk Tere lasai dasta zerulurretako plazerrak. Eta kontatu nola pasa dezun, komarik gabe, kapitulik gabe, baina serio.


BAXUA / ERTAINA / ALTUA: JANTZI TAPIZATUAK EDOZEIN AURREKONTUETARAKO - ESTILOA\nAfari bat antolatzen ari bazara, ziur aski zure gonbidatuak mahaian gelditzen ari zarela imajinatzen ari zara, jaten eta lasterka esateko ez bezala. Hori bultzatzeko modu bat? Aulki erosoak eskaintzea. Zailtasuna da (batez ere jangelako aulkiei dagokienez, arrazoiren batengatik) biak erosoak diren altzariak aurkitzea eta dotorea benetako erronka izan daiteke. Gauzak horrela, zure gonbidatuen atzeko aldean eta beheko aldean atseginak izango diren tapizatutako jangelako aulkien bila joan gara eta itxura bikaina zure jangelan ere bai.\nNILS Besaulkia IKEAn93 $ Erosi orain\nTapizatutako eserlekua (besoekin, are!) Bankua apurtuko ez duen prezioan, nahiz eta dezente erosi behar izan.\nJangelako aulki zuria / grisa Modern-ek, Dwell aldizkariak Target-en egindakoa119,99 $ Erosi orain\nDiseinu moderno eta garbia, nahiko aurrekontua ere onartzen duena.\nSasha Parsons Joss & Main-eko katedra259,98 $ 2 multzorako Erosi orain\nAulki modernoa eta arrazionala, mota guztietako dekorazio estiloekin lan egingo duena.\nMonaghan Besaulkia Joss & Main-en139,99 $ Erosi orain\nAulki honek mende erdialdeko itxura eskaintzen du prezio atseginean, eta sei kolore desberdinetan dago eskuragarri mota guztietako eskemekin bat etortzeko. Atzeko ebakigarriak tapizatutako aulki askok ez duten arintasuna ematen dio.\nDia Hairpin Aulkia Urban Outfitters enpresan159 $ Erosi orain\nPolita eta erosoa, mende erdialdeko modernoa eta modernoa.\n8 jangela zeure jangelako aulkiak birpentsatuko zaituzten 8 gela\nAurrekontuaren estiloa: 200 $ baino gutxiagoko 10 jantoki dotore\n100 $ baino gutxiagoko 10 jangela aulki onenak\nRuth jangelako aulkia Urban Outfitters-en429 $ 2 multzo baterako Erosi orain\nOina arina baina onartzen duena, modernotasunaren eta erosotasunaren arteko oreka polita da.\nMende erdialdeko tapizatutako jangelako aulkia - Velvet West Elm249 $ Erosi orain\nEz da maiz jantokiko aulkia ikusten gelditzea gustatuko litzaizukeen eserlekua dirudiena, baina hau fakturara egokitzen da. Belusezko itxura luxuzkoarekin bat nator, batez ere letoizko hankekin, baina belusea ez bada zure te katilua aulki honetan ere erabilgarri dago ehuna (zurezko hankekin) 249 $ -an eta gehiagotan larrua (berriro egurrezko hankekin) 349 dolarren truke.\nRouka Velvet White Aulkia CB2n249 $ Erosi orain\nLuxuzko itxura ez hain luxuzko prezioan.\nOrb tapizatutako jangelako aulkia West Elm-en249 $ Erosi orain\nJangelako aulki moderno honek itxura oso erosoa du (ia egongela) zure gonbidatuek ez dute inoiz alde egin nahi izango. Honekin ere eskuragarri dago hanka beltzak , eta urtean zuria eta beltza larrua (399 dolarretan).\nLarruzko Jangelako Eserlekua West Elm-en299 $ Erosi orain\nHona hemen tapizatutako aulki bat, erosotasunaren eta estiloaren arteko oreka ezin hobea lortzen duena. Ez ditu gonbidatuak makurraraziko, baina itxura bikaina izango du jangelan entretenigarria ez zarenean.\nMonako Jangelako aulkia Joybird-en318 $ Erosi orain\nTipo txiki honek mende erdialdeko giroa du, ia Jetsons-en giroa, zalantzarik gabe atzera nezakeena.\nThe Ultimate Dining Chair Roundup - Style Me Pretty\nMende erdiko jangelako aulkia biribildua - Kopiatu Cat Chic\nOstiraleko gogokoenak: 20 jangela aulki onenak - Zorioneko habia\nABC Carpet & Home-en tapizatutako alboko aulki galerista508,50 $ Erosi orain\nOso diseinu modernoa eta oso arrunta, ordea, arrosa xuxurlatuz, momentuko kolorea.\nSedia Velvet jangelako aulkia ABC Carpet & Home-n596 $ -tik hasita Erosi orain\nGlam belusaren konbinazioa aulki honen marko arin eta modernoarekin konbinatzea gustatzen zait.\nABC Carpet & Home-eko jangelako besaulkia1.356 $ -tik hasita Erosi orain\nMilo Baughman-ek Thayer Coggin-entzat egindako estilo eder eta klasikoa - garestia, bai, baina oinordeko bihurtuko dela ziurtatuta. An besorik gabeko bertsioa eskuragarri dago 1.196 $ -tik hasita.\nOpariak eska al ditzakegu helmuga ezkontza bat izaten ari bagara? Edo benetan txikia? Edo Eloping?\nXuxurlatu gabe desagertzen ari diren Barne Joera Hutsak\nEz egin haririk gabeko 6 zulagailuen akats arrunt hauek\n40 $ dolarreko lanpara hau oso polita da, bi aldiz erosi nuen ... eta berriro erosiko nuke\n111 aingeru zenbakia esan nahi du


Tipia hizkuntza indigenen omenez - Azkue Fundazioa- Euskara sustatzen\nHasiera • Euskararen Etxea • Hizkuntza Gutxituak • Berriak • Tipia hizkuntza indigenen omenez\nTipia hizkuntza indigenen omenez\nHilaren hasieran lau eguneko hizkuntza biziberritze jardunaldia egin zen New Brunswick Unibertsitatean Frederictonen, Kanadan. Jardunaldian Kanada Atlankikoko eta Maineko komunitate indigenetako jende asko egon zen, baita pertsona ospetsu batzuk ere: Buffy Sainte-Marie abeslari indigena eta Natalie Sappier artista indigena besteak beste.\nJardunaldi honen antolatzialeak, Imedla Perleyk, parte-hartzaileak gonbidatzen zituen horma-irudi paper batean haien hizkuntza indigena irakatsi zien pertsonaren izena idaztera. Parte-hartzaile askok haien irakasleen izenak idatzi zituzten, eta beste askok, haien familiakideenak. Hizkuntza indigenen ikaskuntzan lagundu duten pertsona guztien izenak bateratu ziren hizkuntza indigenetan idatzitako esaldiz eta irudiz beteriko horma-irudi batean. Perleyren ustez, oso garrantzitsua da pertsona horien meritua aitortzea. Izan ere, haiek dira hizkuntza biziberriatzearen haziak.\nNew Beunswick Unibertsitatean eguraldiaren ondorioz kaltetuta dagoen tipi (zurezko hagaz eginiko eta normalean bisonte-larruz estalitako egitura konikoa, Ipar Amerikaren erdialdeko lautadetan bizi ziren herri amerindiarren bizileku nagusia zena) bat dago, bere ordez, tipi berri bat jarriko dute jardunaldian idatzitako esaldi eta irudiekin apainduta. Proiektu honetan goian aipatutako Sappierrek parte hartuko du. Espero da tipia ekainean ezagutzera ematea.\nTipiaren zaharberritzea Hizkuntza Indigenen Nazioarteko Urtea (HINU2019 edo IYIL2019) oroitzeko proiektua da. Hala ere, ez da soilik indigenentzat izango, hizkuntza indigenak ikasteko eta erritu desberdinak gauzatzeko erabili ahal izango dute unibertsitateko ikasle zein langile guztiek.


Hiri pastorala? | Enbata\nAccueil / Articles / Opinion / Chroniques / Hiri pastorala?\n« Le Corso dans le tempo\nPar Jean-Louis Davant | Publié : 30/07/2014\nHiri pastorala: oximoro bat dirudi, elkarren etsai diren bi hitzen ezkontza. Baina hitzen atzetik zer dagoen iker dezagun.\nPastorala ez da, uste den bezala, artzainek emaniko antzerkia. Izen hori Italian sortu zen XVI. mendean, bere teatro motarekin; laster Espainiara hedatu zen, eta gero Frantziara XVII.ean. Antzerki mota goxo bat zen, gaurko comédies musicales delakoen egite zerbaitekin. Handikien gorteetako amodio “galantak” eta alegiazko maitakeriak itxuratzen zituen, sasi artzainen arteko istorio korapilatsu batzuen iduripenean.\nAditu zenbaiten arabera (Txomin Peillen, Beñat Oihartzabal), Zuberoako teatro herritarra XVII. mende horretan sortu zatekeen, haatik iturri zaharrago batetik. Italiar, frantziar eta espainiar pastoral “galant” harekin ikustekorik ez du : zinez epikoa da gurea, borrokalaria. Gainera funtsezko izenez, idazkia bederen trajeria deitzen da. Hegoaldeko jakintsu eta hiztegigileek izen hori baztertzen digute, horren ordez tragedia sartuz. Oker dabiltza, trajeria Zuberoako pastoralaren izen generiko, espezifiko eta kasik berezia baita. Ez da tragediaren baliokidea, ezen trajeria ez da osoki tragikoa: bultaka komediatik ere badu, publikoaren lasaitzeko, etsaiaz trufatzeko.\nDena dela, hiri trajeria deituz, oximoroa ezabatzen da. Haatik hiri horrekin zer adierazten den sakonean ikertu behar litzateke. Gaiaz balin bada, Gerezien denbora ez da lehena. Adibidez Agirre lehendakaria hiritarra zen, Bilbon sortua, Getxoko auzapez izana, hiriburuz hiriburu ibilia, Parisen zendua. Cassin halaber, Baiona eta Nizakoa, unibertsitateko irakaslea, hiriburuetan bizi izan zen, eta Parisen hil hau ere.\nBaina egia da orain arte langile mundua guti agertu dela trajerian : Bilbon manifestaldi bat egin zuen Agirre presidenta delakoan, Herriarteko “Internationale” famatuaz bukatua. Salbuespen laburra, Guardia Civilak egurrez ebakia. Beraz Gerezien denbora horren lehenbiziko berezitasuna da langileria trajerian erdiz-erdi sartzen duela lehentze.\nBer denboran, antzezleak hiritarrak dira, eta egiazko hiri batean antzezten dute, halakoa baita Baiona, Atharratze eta Maule ez bezala ; bi hauek, beren pretentzione guziekin, baserri munduko bi burgu eta karriküne baizik ez dira : hiritargoa buruan daukate, baina beste inon ez dagokie !\nDena dela, hiri trajeria deituz,\noximoroa ezabatzen da.\nHaatik hiri horrekin\nzer adierazten den\nBeraz alde horretarik, eta ez da mendreena, Gerezien denbora hiritar trajeria da, lehenbizikoa naski. Haatik agian urratsik handiena, Zuberoatik urrun sortzea izan da. Segurki, eta gutik dakite, zuberotar gisako trajeriak Zuberoatik kanpo ere jaio izan dira, Biarno hurbilean eta Baxenabarre gertuan, XIX. mendean franko ausarki, XX.ean zenbait aldiz : baina Zuberoaren\nhegalpean bezala zeuden hor.\nOraikoan trajeriak jauzi handia egin du Iparraldeko eta bereziki Lapurdiko hiriburura salto eginez, arrakastarekin gainera, usaiako legeak errespetatuz, bereziki espiritu epikoa eta borrokarako behar diren kolore kontrajarriak atxikiz.\nZuberotar chauvinismotik at, hori nuen kezkarik handiena: sorterritik urrunduz bere jitea ez zezan gal, comédie musicale sukratuen mailara jaitsiz, edozein janfutrekeria baimenduz. Urtziri eskerrak, Baionan ez da holakorik gertatu, egiazko trajeria izan da. Haatik funts horren berme zeuden Itxaro Borda, Beñat Achiary, JP. Recalt eta Lapurdiko zuberotar andana baten esperiantziak.\nKritika bat halere : dataz 2.a Garindainekotik hain hurbil jartzea. Hasian hasi, beste hau ere : bukaeran, publikoak berak ikus dezala zutitu behar duen ala ez. Tauladatik horretara deitzerik ez da trajeriako usantzan.\nTrajeria Lapurdira lekutuz, bide berri bat ireki zaigu. Zuberotar idazle batek ezin zuen, saltzailetzat ager zitekeen, bereziki “Souletins” frankofono jorien ikuspegitik. Itxaro Borda baxenabartarrak “xanpillus” ausarta egin digu. Haatik Zuberoa barnetik ezagutua zuen: abantail handia egiazko trajeria baten idazteko. Laster ikusiko antzerti mota berezi horrek zer jarraipen ukanen duen Zuberoatik at. Haatik egia da trajeria euskaldun guzien altxorra dela, nahiz orain arte Zuberoak eta horren txitek emana zen, eta euskal antzerti bere ustez normalak bazter utzia, bere biltzar eta jardunaldietara ez baitu pastoralkaririk gomitatzen ere. Jean Vilar zenak théâtre national populaire des Basques deitu zuen. Euskaldunen opera zait.